qundao/data-zh-poetry huggingface dataset:
題仙都觀
作者：蘇洵
朝代：宋

飄蕭古仙子，寂寞蒼山上。
觀世眇無言，無人獨惆悵。
深岩聳喬木，古觀靄遺像。
超超不可揖，真意誰復亮。
蜿蜒乘長龍，倏忽變萬狀。
朝食白雲英，暮飲石髓鬯。
心肝化瓊玉，千歲已無恙。
世人安能知，服藥本虛妄。
嗟哉世無人，江水空蕩漾。
題白帝廟
作者：蘇洵
朝代：宋

誰開三峽纔容練，長使羣雄苦力爭。
熊氏凋零餘舊族，成家寂寞閉空城。
永安就死悲玄德，八陣勞神嘆孔明。
白帝有靈應自笑，諸公皆敗豈由兵。
題閻立本畫水官
作者：蘇洵
朝代：宋

水官騎蒼龍，龍行欲上天。
手攀時且住，浩若乘風船。
不知幾何長，足尾猶在淵。
下有二從臣，左右乘魚黿。
矍鑠相顧視，風舉衣袂翻。
女子侍君側，白頰垂雙鬟。
手執雉尾扇，容如未開蓮。
從者八九人，非鬼非戎蠻。
出水未成列，先登揚旗旜。
長刀擁旁牌，白羽注强拳。
雖服甲與裳，狀貌猶鯨鱣。
水獸不得從，仰面以手扳。
空虛走雷霆，雨電晦九川。
風師黑虎囊，面目昏塵煙。
翼從三神人，萬里朝天關。
我從大覺師，得此詭怪編。
畫者古閻子，于今三百年。
見者誰不愛，予者誠已難。
在我猶在子，此理寧非禪。
報之以好詞，何必畫在前。
顔書
作者：蘇洵
朝代：宋

任君北方來，手出邠州碑。
爲是魯公寫，遺我我不辭。
魯公實豪傑，慷慨忠義姿。
憶在天寶末，變起漁陽師。
猛士不敢當，儒生橫義旗。
感激數十郡，連衡鬭羌夷。
新造勢尚弱，胡爲力未衰。
用兵竟不勝，歎息真數奇。
杲兄死常山，烈士淚滿頤。
魯公不死敵，天下皆熙熙。
奈何不愛死，再使踏鯨鰭。
公固不畏死，吾實悲當時。
緬邈念高誼，惜哉我生遲。
近日見異說，不知作者誰。
云公本不死，此事亦已奇。
大抵天下心，人人屬公思。
加以不死狀，慰此苦歎悲。
我欲哭公墓，莽莽不可知。
愛其平生迹，往往或孑遺。
此字出公手，一見減歎咨。
使公不善書，筆墨紛訛癡。
思其平生事，豈忍棄路歧。
況此字頗怪，堂堂偉形儀。
駿極有深穩，骨老成支離。
點畫迺應和，關連不相違。
有如一人身，鼻口耳目眉。
彼此異狀貌，各自相結維。
離離天上星，分如不相持。
左右自綴會，或作斗與箕。
骨嚴體端重，安置無欹危。
篆鼎兀大腹，高屋無弱楣。
古器合尺度，法相應矩規。
想其始下筆，莊重不自卑。
虞柳豈不好，結束煩馽羈。
筆法未離俗，庸手尚敢窺。
自我見此字，得紙無所施。
一車會百木，后斤斧易爲。
團團彼明月，欲畫形終非。
誰知忠義心，餘力尚及斯。
因此數幅紙，使我重嘆嘻。
香
作者：蘇洵
朝代：宋

擣麝篩檀入範模，潤分薇露合雞蘇。
一絲吐出青煙細，半炷燒成玉筯粗。
道士每占經次第，佳人惟驗繡工夫。
軒窗几席隨宜用，不待高擎鵲尾爐。
句
作者：蘇渙
朝代：宋

雲臺勝景壓蒼溪，東漢遺名冠蜀西。
贈劉諷
作者：蘇渙
朝代：宋

林下人歸少，君歸不待年。
能令兩蜀士，歎甚二疏賢。
國清寺
作者：蘇澥
朝代：宋

自嗟靈骨久埋淪，惆悵當年舊事存。
青眼重開蕭寺路，無人隔夜掃松門。
大慈寺
作者：蘇澥
朝代：宋

身去寥寥無朕迹，此時誰會真消息。
黄金靈骨今尚存，指示世人人不識。
題石橋
作者：蘇澥
朝代：宋

連雲靄翠疊重重，直下雙溪擁霽虹。
榮辱自分山色外，利名不到水聲中。
清凉世界隨心現，方廣樓臺遂感通。
願侍千僧共談麈，撥開陳障出樊籠。
耕堂雜興
作者：蘇濱
朝代：宋

背鄉不過五十日，世事如雲逐段移。
客裏念家家念客，歸來一似未行時。
題金陵雜興詩後
作者：蘇濱
朝代：宋

六朝留寄多多恨，一士來歌百百詩。
驅使春風游筆下，個中情景個中知。
大滌洞天留題·其一
作者：蘇瀛
朝代：宋

天作名山滿世間，洞霄畢竟出塵寰。
達翁不問長生藥，高興惟通九鎖關。
願學坡仙遊赤壁，肯如謝老陟東山。
羽人能重來賢裔，杖屨相陪一日閑。
大滌洞天留題·其二
作者：蘇瀛
朝代：宋

冉冉雲根手可採，天然泉石故相參。
仙家永日元無夜，虛室冷風每自南。
賸辦芒鞋尋隠躅，更從羽士縱玄談。
真空不在多言論，學道何如啖蔗甘。
化成圩
作者：蘇爲
朝代：宋

下田憐沮澤，環堤圪成雉。
堯湯水旱時，蓄洩得專利。
泥資數斗沃，場謝千金貴。
何物代天工，嘉此老農智。
句
作者：蘇爲
朝代：宋

夜浪珠還浦，春泥象印蹤。
宛溪
作者：蘇爲
朝代：宋

源分春穀邊，來此自溪徼。
雪凍汎其流，潄玉鳴于沼。
晴光盪霞影，白浪浮天杪。
水木助清翠，景物隨昏曉。
汀沙翠荇長，酒市青旗小。
憑檻立津亭，歸心逐飛鳥。
宣城花
作者：蘇爲
朝代：宋

宣城花疊嶂，樓前簇綺霞。
若非翠露陶潛柳，即是紅藏小謝家。
昭亭山
作者：蘇爲
朝代：宋

昭亭載嚴祠，休祐穰穰布。
森羅絕澗松，盤屈中阿路。
凝眸盼平野，彷彿披寒霧。
水遠露微陽，山明照紅樹。
數尺漁艇歸，幾點秋鴻度。
唯思圜室靜，更禱餘糧富。
天末望白雲，帝鄉深所慕。
東池詩
作者：蘇爲
朝代：宋

謝塘疏鑿時，滄洲聊可擬。
高有智者情，淡如君子旨。
秋光夜初永，漁唱幽宜起。
白鷺閑不驚，圓荷翠相倚。
宛然江上色，孰爲囂塵裏。
待月泛潺湲，觀魚戲清泚。
樓陰仰窗岫，閣影明霞綺。
預想及瓜時，戀戀誠無已。
泛宛溪至敬亭
作者：蘇爲
朝代：宋

南國初寒候，扁舟遠客心。
歸人出斷岸，晚翼會疏林。
漁市臨官道，叢祠蔽木陰。
長年多感慨，況此對分襟。
湖州作
作者：蘇爲
朝代：宋

野艇閑撐處，湖天景亦微。
春波無限綠，白鳥自由飛。
柳色濃垂岸，山光冷照衣。
時攜一壺酒，戀到晚涼歸。
送張無夢歸天台
作者：蘇爲
朝代：宋

彤庭留不住，歸憶舊山頻。
世路都無念，心源養得真。
瓊臺棲樹石，碧落應星辰。
幾話蟠桃熟，罇前醉過春。
邵武作
作者：蘇爲
朝代：宋

愛重八九月，登高上下樓。
林紅雲白處，寒瀨泊漁舟。
西江月
作者：蘇瓊
朝代：宋

韓愈文章蓋世，謝安情性風流。良辰美景在西樓。敢勸一卮芳酒。記得南宮高第，弟兄爭佔鰲頭。金爐玉殿瑞煙浮。高佔甲科第九。
初一夜月詩
作者：蘇福
朝代：宋

氣朔盈虛又一初，嫦娥應事半分無。
都於無處分明有，恰似先天太極圖。
和高斯立見寄
作者：蘇竹里
朝代：宋

少年浩蕩子長遊，回首人間道路修。
納納乾坤日西下，悠悠江漢水東流。
如知往事皤青鬢，應把華年伴白鷗。
惆悵半生飛動意，看人騎馬覓封侯。
同諸孫賦冰筯
作者：蘇簡
朝代：宋

雪堆屋背已崔巍，溝瓦垂冰凍不摧。
乳石駢羅疑在谷，遺簪璀璨儼成堆。
沍寒侵被憐衰老，咀嚼鳴牙憶尚孩。
自是中原驗時令，江南春候亦難裁。
次韻張正民遊智者寺
作者：蘇簡
朝代：宋

養拙何所詣，白晝門常關。
剝啄有好懷，繞郭橫秋山。
佛廬占山麓，清凈非人間。
曳杖得晤語，幽尋爲怡顔。
三峯聳而秀，羣巘抱以環。
寺同喬木古，僧與白雲閒。
一鳥不復鳴，流泉自潺湲。
山林足勝踐，世路羊腸艱。
次韻徐惇濟久不食肉
作者：蘇簡
朝代：宋

舉家食肉迹雖陳，端有寒儒繼後塵。
杜老長鑱聊卒歲，顔生陋巷不逢辰。
啖氈竊喜全高節，食肉從來鄙要津。
捫腹祇應多愧負，天教吾黨合清貧。
至後書事
作者：蘇簡
朝代：宋

歲盡意不盡，日長愁更長。
將士介生蟣，黔黎疻復瘡。
拊膺念江夏，掩面向山陽。
大隱未高枕，巨鼇仍望洋。
舊聞死可禱，或以酒自戕。
廢卷三太息，撫時徒感傷。
訪涌泉吳文叟隱居
作者：蘇簡
朝代：宋

水繞庭除屋近山，居人六月自清寒。
平時不起軒裳念，此去真輸巖穴安。
書富五車成活計，樽開千日慰艱難。
徑謀百畝從君隱，憑藉林泉寄一簞。
詠金橘
作者：蘇簡
朝代：宋

小小根栽出近□，□□繁實傲秋天。
恍如列宿掛庭樹，幾誤饑兒逐彈圓。
荔子甘香欲爭席，赤心粗俗敢差肩。
飲仙嚼□□□賞，賦客寡聞猶未編。
賦雪梨寄二孫
作者：蘇簡
朝代：宋

梨乃北方來，東陽有遺種。
開花如雪潔，結實論斤重。
似聞風霜來，採摘不旋踵。
膚瑩玉在手，剖之醴泉湧。
甘凉宜解酲，席上賈餘勇。
甚美非耐久，糜潰失前寵。
長安疑父祖，壓沙豈伯仲。
時方禁苞苴，林下喜得共。
老人齒頰寒，食指難爲動。
鄰牆有酒仙，雙苞可持送。
不雨一絕
作者：蘇籀
朝代：宋

雲將礮車來禦敵，雨師箭鏃插于房。
西成一顆望千滴，跋扈朱明未可量。
中壘一首
作者：蘇籀
朝代：宋

更生傾側四斥已，精誠所祈格天地。
著明深切安危機，同道蕭周數人耳。
不容何病見君子，節義政應强國勢。
倖卿權尹豈嘗無，忠正得朋僥冒柅。
可憐孤直援又寡，惡惡如風力排詆。
漢皇聽納知其忠，左右側目爭摧圮。
親親公族人莫比，按據春秋憂變異。
蕭張戮死正人空，挫姦救危寧畏忌。
勤勤請抑外家權，社稷安榮長久計。
二十餘年列大夫，痛切皇輿難坐視。
當時不謂秦無人，異世知音誠歎企。
亂生禍重英傑資，無競維人當樹置。
絳侯博陸在巖廊，高武不復憂劉氏。
胡爲一簣障江河，諫鼓屢鳴那得濟。
中觴二絕·其一
作者：蘇籀
朝代：宋

欲瀾秋水剪瞳人，愁絕春山傚玉真。
擘了荔支拋荳蔻，送鈎非復近前嗔。
中觴二絕·其二
作者：蘇籀
朝代：宋

珠貫筍彎奇出倫，龍蘭入縷疊文茵。
芳年長好長歡夜，滿意同心同夢人。
事畢湯鞏方三君再用前韻復酬一首
作者：蘇籀
朝代：宋

妙啜龍團嗇少分，寶薰婆律靳多聞。
泥封謄識遵程度，棘刺圍藩按惠文。
採菊騷人寧避雨，登樓朝彥氣摩雲。
蘭堂錦瑟笙簧鬧，嬉笑啁謳共惜醺。
仲秋苦熱半格一首
作者：蘇籀
朝代：宋

老火薪烝鼎竈然，柔金低伏聽燔煎。
虛窗疊巘攢三崿，冷枕清飚直萬錢。
俛仰生涯恃林井，包纏冠紱哂毹氈。
朝蠅夕蜹嗟何集，山雪河冰渴沃湔。
子夜凉生秋思肇，午時炎熾赫羲鮮。
蔭饒華桷單絺叟，嬉愛清川泳月船。
巾幨垢氛勤靧濯，菓肴剖剝萃新妍。
芸夫望望瞻雲漢，鋜鶴聲聲唳碧天。
瀑水何山千尺瀉，洗心安得賞懸泉。
仲秋較試浄惠精舍會者六人約重九事畢置醴謝湯鞏方以詩堅約次韻酬之
作者：蘇籀
朝代：宋

稷下銖銖鑒擇分，品評一目百知聞。
初矜月殿揮毫賦，直到龍山吹帽文。
邀勒公榮狎嵇阮，薰塗嬙媛侍淵雲。
塵驚珠貫纖羅襪，酹酒銀篦不怕醺。
休沐日
作者：蘇籀
朝代：宋

洗硯酬緘復論文，金書瑶笈忌羶葷。
搔頭冷枕遺簪弁，澣垢凉床潔帨帉。
煬竈篳門無量燠，夏畦褐父若爲芸。
鴻飛遵陸摶寥廓，鳧鶩胡然顧澗芹。
何會卿婦清河張甥挽詩
作者：蘇籀
朝代：宋

常念注西竺，浮生付六如。
良人愴中饋，二穉未勝裾。
妯黨抆紅淚，鄉鄰隘衆車。
金花它日誥，封號表松樗。
何武翼挽詞
作者：蘇籀
朝代：宋

橫槊褫神佩，追隨井鉞軍。
周旋圉徼最，首虜驛書聞。
斡榷承心計，汙邪續力耘。
門廬必高大，訓子擴儒文。
偶成二絕·其一
作者：蘇籀
朝代：宋

古風未必今人操，老氣休祈大吏歡。
捫腹定無奇士術，蕭然且作野人看。
偶成二絕·其二
作者：蘇籀
朝代：宋

延陵乃有能詩鑒，子路猶爲少讀書。
習氣未忘番簡冊，白頭稽古不應愚。
僑居
作者：蘇籀
朝代：宋

買僮貸宅愈迂疏，穎士皆能講舊廬。
典學前聞質郯子，天人定勝取申胥。
未應孤負囊中筆，粗爾消磨架上書。
借問棼絲誰任理，豈惟短髮每晨梳。
僑居一首
作者：蘇籀
朝代：宋

匆匆五十化，己往固莫及。
祠官閴中隱，歉歲尸糝粒。
毀方非瓦合，知白無伊鬰。
世悅鄒駱駝，我賢揚執㦸。
浮雲儻來寄，最貴非儒術。
塵緣且復且，只爾殊易輯。
古人學易年，所愛豈兒劇。
僧庵崖上榴花
作者：蘇籀
朝代：宋

蒼崖有紅榴，照眼風櫺迥。
鶴頂磨丹明，猩唇染羅竟。
天然同心蒂，物理有殊稟。
青鳥蹙絳巾，奇膠綴琴軫。
子雲畔牢愁，無偕溱洧贈。
思致玉瓏鬆，皎兮麗宮井。
江嶠瑣蠻煙，空煩洛生詠。
山僧遞形語，呵乃枯禪病。
喁諷獨移時，鶻沒天宇浄。
元夕
作者：蘇籀
朝代：宋

瑠璃萬寶通明殿，珠翠千層罨畫樓。
匝地薰天月燈影，撼山填郭蟻蜂稠。
浚都平昔金鼇峙，雍幕尋常錦幰遊。
今歲山城索朋侶，屠門酒醞夥酣謳。
元夕偶成
作者：蘇籀
朝代：宋

里唱塗謳鐃吹轟，軟塵梁苑記前生。
寶珠穿蟻嬉遊肆，蓮蕊然犀不夜城。
透碗燈繁人晝繡，隔羅光醞酒澠清。
春娃環舞雲階隘，邦媛鮮粧月地行。
公退三首·其一
作者：蘇籀
朝代：宋

披文不釋遺編慕，躭祿終慚遠賄稱。
劫劫抗塵非勝趣，寥寥出世有真乘。
轉頭值寓無窮極，措足虛邪粗可勝。
管晏空憂覺先物，未須薄薛與卑滕。
公退三首·其三
作者：蘇籀
朝代：宋

缺然資略每區區，抑冒揚清小小劬。
諏律綱條思濟理，算緡公帑較輸儲。
三科識擢才能顯，八計精研吏治孚。
端有碩生如杜蕢，升堂洗觶降除趨。
公退三首·其二
作者：蘇籀
朝代：宋

繆簉康莊列大夫，沈研歷久到盤盂。
囊餘佔畢乾螢火，家有凌雲舊履鳧。
般若初心依耋老，參同內事靳儒臞。
吐音愨訒嘗聞見，邂逅周旋只小巫。
六月不雨至七月中自寬一首
作者：蘇籀
朝代：宋

宿舂僅有憂將竭，嘉穗連雲委暵暘。
厦屋珍臺求暫寓，桃笙葵扇殆難當。
荷烝蘭藉肴溪澗，藕脆萍馨飯莽蒼。
龍火西頹已辰浹，何時得見雨浪浪。
冬日即事一首
作者：蘇籀
朝代：宋

蠟梔五萬酬鞭直，洴絖百金真食封。
蕭散不萌爭鬧趣，真醇繆覬養生慵。
滌清研裏憨凡筆，磨澈鑑中嚬窘容。
晹旱玄冥僭春令，狐裘羔酒貯嚴冬。
凍雨一首
作者：蘇籀
朝代：宋

淋淋凍雨滴春朝，正月寒威倍凓憀。
汩淖不甘勞皁隸，執輿豈必勝芻蕘。
素餐致寇思長策，失業疲氓想易招。
馴伏强豪蘇餒乏，濟時籌略直須超。
刺少年行
作者：蘇籀
朝代：宋

重仍印組矜蟬聯，豐屋藻井松桷梴。
金鈿翠屏珠串箔，椽燭高檠玳瑁筵。
熾紅麒麟沈水爐，鳳紋錦褥須彌氈。
瑣窗犀案衒珍具，瑶瑛紅珀瑩杯棬。
兒擲梟盧喝大采，婢名素玉花月煙。
驕世華腴詫豪舉，兩得仁富宜兼全。
朔雲顔巷積深雪，斫桂燒金凍折弦。
毛錐不摇汗馬却，刻槌膚髓稱才賢。
法家拂士屹山峙，俜然窮儒衢道邊。
遥知莫不任運力，鏃筈仰笑衝九天。
勉旃一首
作者：蘇籀
朝代：宋

歸一豈應無以返，要言湛諦滓淤淘。
大知直截揣摩漸，積執冥迷厭離勞。
目睫古人曾致論，根塵當念勿喧囂。
主張名教殫才智，王霸蟠煎火上膏。
勾龍君貺求所居垂蔭亭岷堂二首·其一
作者：蘇籀
朝代：宋

葱蔚敬亭非索漠，幾希陶宅遶扶疏。
江山壯觀惟人助，祖禰高情陟彼砠。
雄筆仙才鎸勒見，屬車塵界默存書。
柴荆雖掩漁竿掛，旌㦸嵯峩表舊廬。
勾龍君貺求所居垂蔭亭岷堂二首·其二
作者：蘇籀
朝代：宋

岷陽英傑古賢鄉，侍史香爐今望郎。
柬擢欲書丹鳳詔，夢魂勤到碧雞坊。
已應盛美摽其茇，不比畸人愚厥堂。
宦牒隨江歸碧海，讀書源派亦誠長。
北榭
作者：蘇籀
朝代：宋

坐消床刃肘生胝，寓目危亭汗漫期。
奄靄煙嵐客愁絕，高明茨葦屋云誰。
治城廛肆吁吾有，近市塵囂懶汝移。
金剎仙梯霞祲近，雲軿風馬往來馳。
鶴鳴華表青田志，雁引邊沙朔氣飛。
越北燕南紛會解，傖音憬俗寖相知。
藪丘水竹揮毫助，友愛朋從攝袂隨。
老鈍貪追仲宣賦，達生不泥子長奇。
千葉白浮蕖一首
作者：蘇籀
朝代：宋

嬌酣擬誰似，韻甚莫爲憐。
矧肯媚塵俗，誠能降佛仙。
洗君凡眼肉，嗟汝淤泥賢。
三六駝顔侶，盪舟從妬妍。
南溪太息一首
作者：蘇籀
朝代：宋

東坡曾賞南溪雪，他日流芳好事孫。
寒祲稜稜裹崧岱，憂端憤憤塞乾坤。
赤囊政爾勞邊吏，白羽多應落酒樽。
太息九原何可作，逸才誰敢賦招魂。
卜居漫賦
作者：蘇籀
朝代：宋

肄習素未豐，摸索强剸裁。
銖黍概聞見，諄吃奚述哉。
三捷黜疏慵，湛潛散郎偕。
望道幾何高，人事寧免乖。
眼中悠悠者，樵牧供談諧。
披卷想前芬，骯髒無敵才。
功名不復朽，榮觀竟煙埃。
幽幽畸人居，黄花薦醁醅。
所求一日富，不足語時儕。
寄言繁華侶，莫嗤鈍如槌。
卜居遣興一首
作者：蘇籀
朝代：宋

老懶清吟口角鈐，任真虛一性安恬。
士農軌範一身任，孔老窮探兩者兼。
齋舍晦晨雞弗已，翱翔晚節蔗彌甜。
平生緣業今何憾，佇返神魂倍蓰添。
若箇生涯論屋穀，課催童子具醪鹽。
俊遊稍謝出囊穎，道念常嗤隔日痁。
擬古紕疏何柳骨，攝生精密必張髯。
鶴軒發興從譏晏，雁塔乘時定合尖。
去年一首
作者：蘇籀
朝代：宋

去年胡來清水巖，黄河狹隘冬凌頑。
戾如飄風速如鬼，犬豕淫虐豺狼貪。
探馬星奔汗流地，猛士眥裂髮指冠。
潼雍見兵不及萬，半闕甲胄屯河邊。
隆寒身體例皸瘃，亦復勉强橫戈鋋。
它司金繒封雍府，犒軍紙襖如泥錢。
胡人隔水相笑侮，殺身於爾何值焉。
同州告急唇齒喻，無兵赴救誠難旃。
元戎鈐下兵八百，蒼頭廝養爭後先。
鄜延詔發五千騎，此日收兵姑自全。
平時保甲例烏合，縣符迫促揮空拳。
甚哉田夫無鬥志，一夕驚走如窮煙。
漢將蒼黄結旌遁，虜騎勢合彌山川。
關中控弦誠萬騎，忠臣義士力可宣。
書生命運亦蹇劣，我師疲少鄰敵堅。
却憶長安無事日，談及禍亂爲尤愆。
飯囊酒罋誇厚福，捧土揭木皆才賢。
生靈未悉坐何罪，髓腦塗地尤蒼天。
天公誠能祐戎虜，豈復不解興中原。
案圖戎索八百郡，我邦日蹙知誰憐。
吳中據江恃舟檝，惴惴慄慄聊偷安。
旅人流徙隘城郭，歲事寒薄理勢然。
去年往矣不須問，安枕而卧祈來年。
參雲亭納凉小集二首·其一
作者：蘇籀
朝代：宋

設醴茲晨遨飫時，四圍青峭互巇嶷。
橐衣隨牒何曾卜，餌藥銜杯稍信醫。
短舞不妨擎菡萏，談諧且勿負玻瓈。
老夫直轡循吾範，無使斯民有以窺。
參雲亭納凉小集二首·其二
作者：蘇籀
朝代：宋

踽踽迂疏彼一鰥，息交絕學殆頑顔。
時儕儻獲多謀助，少作曾希長者刪。
餵犬孱尪玩逋竊，轅駒牽蹤曠尤瘝。
那無上術蠲人瘼，畫㦸臨江城負山。
古勸學行
作者：蘇籀
朝代：宋

昔歲原伯魯，前日棘子成。
所謂悉常事，野哉亦苟生。
豈知負孔聖，義理如何行。
善飯斯爲福，食肉其堪盲。
六籍漫不省，千載誰辨明。
秦時害文維法吏，趙高趦趄誑當世。
小夫無知信可恥，大官不學粗且鄙。
深思博問如其智，精義入神以致治。
從來廊廟須奇策，乃用弓戈爲快意。
孔明澤中梁甫吟，著表行師肯倩人。
呂蒙孜孜窺往事，知新益解圖當今。
橫槊胡爲忘試藝，不文不武伊何遵。
嗟予貧賤年將老，學古憂時滿懷抱。
斯民陷溺豈無說，天下復平要有道。
子思立教自明誠，伯業華巔愈貪討。
古語
作者：蘇籀
朝代：宋

枿槎匪意稱居士，饋橐誰家號智囊。
鳶戾青雲莫吁訝，鵰逃炎熱利深藏。
呂偉信求冰花詩賦得兩絕·其一
作者：蘇籀
朝代：宋

霰集柏杉霏靀鬆，瓦冰鎸畫葉柯葩。
密移裁化鍾纖巧，梁苑詩盟斲句佳。
呂偉信求冰花詩賦得兩絕·其二
作者：蘇籀
朝代：宋

墨迹扶疏凍未消，奇蹤印紙鏤刊雕。
花宜道韞吟鹽絮，壓倒劉叉冰柱謠。
和卷中韓子蒼梅花三首·其一
作者：蘇籀
朝代：宋

先開媚晴昊，孤艷斷魂時。
遶樹沈煙度，凌寒檀暈披。
參橫明月觀，雪細影娥池。
結實冥冥雨，君看雀啅枝。
和卷中韓子蒼梅花三首·其三
作者：蘇籀
朝代：宋

國香傾國色，天質殆天憐。
含笑冰崖側，無言石瀨濺。
湘娥愁暮倚，孫令馥終筵。
卜夜多松炬，玉容殊更妍。
和卷中韓子蒼梅花三首·其二
作者：蘇籀
朝代：宋

凍枿雖臞甚，含英山意催。
斲冰衝曉色，綻綠透春迴。
健步故人信，流芳好事杯。
不論山水僻，往往拾香來。
和洪玉甫祕監荔枝三首·其一
作者：蘇籀
朝代：宋

林杪摘星隕，江干疑燒然。
香包浣花錦，冰質藐姑仙。
巨擘紛璀璨，丁香吐妙妍。
唐亡傾國笑，何物免罹愆。
和洪玉甫祕監荔枝三首·其三
作者：蘇籀
朝代：宋

瘴鄉駢瑣質，善地最蒲閩。
冠絕林間品，難爲坐上賓。
蟠桃壽天帝，萍實薦居宸。
無逸爲龜策，何煩萬馬塵。
和洪玉甫祕監荔枝三首·其二
作者：蘇籀
朝代：宋

閩中譜殊盛，唐相賦初工。
萬點凝霞赤，三危滴露叢。
驅蘆抵烏鵲，投李飫兒童。
子美吟西蜀，櫻桃先後紅。
咸陽縣令求清渭樓詩和何子應長句
作者：蘇籀
朝代：宋

秦如蒹葭未飽霜，四維不舉空豪强。
神疲鬼乏赴功利，兆自襄公終始皇。
富極薰天力斡地，諸侯西來誰敢當。
范雎李斯乘利勢，蒙驁白起先戎行。
韓盧前奔宋鵲舉，角逐海內如驅羊。
干戈取之刑法治，舉事夸淫惟快意。
時移數盡非徒然，直筆汗青遭唾毀。
咸陽宮殿無尺瓦，直抵南山是禾稼。
山巔觀闕總成塵，清渭東流無晝夜。
昔時此水貫宮垣，今日淪漣縣樓下。
無復秦娥洗粧水，時有村童飲牛馬。
秋波泠泠泛紅葉，春天波蕩桃花節。
清名不與世榮辱，混濁何嘗妨至潔。
八川分流皆異態，七澤胸中無芥蔕。
直須面面倚危欄，殫睹雍州原野火。
樓中有客雍門彈，坐上悲歌擊樽壞。
何侯精采如琳琅，携詩揖我謂我臧。
我今爲子登樓賦，書版一諷悲興亡。
國士一首
作者：蘇籀
朝代：宋

五陵少年銅乳臭，哲肅何甘作牛後。
曲合汙世鄉愿徒，俗學聾瞽紛蕪莠。
文士規模正始間，風流可喜未曾有。
志士機敏常濟務，斡旋金穀捷趨走。
取亂尤須見兵勢，料敵先應决攻守。
至言碩畫安危機，却顧前思能審究。
服戎角力乃兵耳，入幄造膝直禦寇。
人心天意歸有道，務穡訓學臻富壽。
自古迂儒無益算，蓋世奇才實天授。
誰能剡牘出公言，明年定取單于首。
園人餉果
作者：蘇籀
朝代：宋

紫絳李楊盧杏黄，紅腮脆碧磊篝箱。
春風媚世葩華過，夏日薦茶冰蜜嘗。
瓜步它時邵平意，木奴晚節李衡穰。
君看飣坐百端輯，腐蠹蕭然自弭忘。
壬申春雪一絕
作者：蘇籀
朝代：宋

長天頓改楚雲容，初夕依微後攪空。
點綴柳條紛若絮，未妨梅蕊衒芳叢。
夏日嘆二首·其一
作者：蘇籀
朝代：宋

羣空冀北食場稭，蹙踏崔嵬憇鶴臺。
泉石係心終眇邈，炎蒸爍體縱恢胎。
蒂懷寓眼勤呵咄，專氣怡神願力陪。
公館亦須延異士，珍包奇醞肆筵開。
夏日嘆二首·其二
作者：蘇籀
朝代：宋

褫絺肆簟扇忘閒，轎擔肩頳走市闤。
湫隘蛙蜩讙嘒裏，掃除風月廣輪間。
曷云時燠長無冷，却謂天高只好還。
傳癖詞源粗超軼，擬如梅尉樂吳山。
夏日池上
作者：蘇籀
朝代：宋

諦複春秋指，祛排日務嬰。
嵐巒屏郡廨，枿樾蔭衙城。
褐父評丹首，幽齋緣督經。
忘憂葱蒨擢，伯雅燕酣酲。
窈窕陽春唱，鮮鹹臨海鯖。
惠文除擾害，五百慘徒黥。
卷籍闔還展，錢刀斂尚輕。
珠還鳳儀政，他日儻齊聲。
夏旱一首
作者：蘇籀
朝代：宋

陽厄會百六，驕亢慘如燬。
素秋垂二七，十旬赤千里。
土田靈龜坼，水車渴烏柅。
歷時書不雨，槁矣吁田穉。
雖然海有潮，何堪井無水。
塞鼻炎煙鬰，吹面江風靡。
憬俗雪不降，炎洲冰詎履。
虐魃豈勝誅，巫尪窘臞悴。
雩禜按典彝，祝史殊跛倚。
資舟舟已盡，振廩廩餘幾。
枵然望雲漢，邈乎嗥屏翳。
戎虜未入朝，耕戰誠勞勩。
收募聯什伍，倍蓰給餉饋。
伊人虧顆粒，主者遭忿詈。
覆載疑亭育，蘧蒢視生類。
作爲三日霖，霶沱萬事理。
焦枯已不救，根蘗或可冀。
疲民億萬口，生生荷天帝。
侏儒一囊足，孤寡千箱賜。
三軍盡鳧藻，邦邑豈小乂。
夜凉
作者：蘇籀
朝代：宋

白屋秋聲裏，蹉跎旅食春。
挑燈魯酒薄，拊枕越雞晨。
學術家傳業，風流德有鄰。
似聞川陜捷，吾道付峨岷。
夜飲一首
作者：蘇籀
朝代：宋

微生無限死之徒，瓦解絲棼不易圖。
一簣區區裨大壞，力行踽踽競長途。
韜鈐籌策皆摧折，文籍條綱總闊疏。
誰料孟嘉爲謝傅，笑觀蔣幹待周瑜。
大塢山寺
作者：蘇籀
朝代：宋

巘谷窈幽深，映發杉松嘉。
擊鉢半喬木，燒香亂煙霞。
穹林擢峭壁，攙竦迴環遮。
四合山復山，泉籟音響譁。
清致滿樓閣，道人心靡他。
寒磵柹栗秋，暗窗秀枇杷。
倦飛暫投迹，脫兔無復罝。
茹粲鹽酪空，解釧與笄珈。
餘生愧語偷，逆旅即住家。
戰鼓震淮甸，雄師奮爪牙。
儒士繆揣摩，戎韜政紛拏。
才智爲人謀，何事丘中麻。
冥鴻跨海岱，逝水悲榮華。
曠哉遊方外，心迹同幽遐。
大暑憶靈隱寺冷泉一首
作者：蘇籀
朝代：宋

我念熱客辭，懷哉冷泉遊。
此水暨此山，清便物殊尤。
澄渟快一生，晶澈奪兩眸。
青瑶碧玻瓈，三頃方能侔。
澡雪戲{山豦}間，大川漫悠悠。
浣瀹鑑臨際，千仞險何求。
面堂浸几筵，汎槳颺扁舟。
泠泠析酲惛，一一數鰕鰍。
當階掬珠璧，欹枕拖綸鈎。
雷霆落閘喧，雪霜浮澗流。
京江謝潔滑，苕霅雄偏州。
月夕了無滓，暑天常似秋。
拜塵付一咍，汩泥亦包羞。
願浴岐山鳳，勿飲荆州牛。
大父令賦捕魚
作者：蘇籀
朝代：宋

寒魚不樂水，遇汕輒來依。
溪邊蓑笠翁，智深魚莫知。
網罟既不設，釣竿亦罷携。
蕭然徒手來，一一收無遺。
幽人買魚食，心亦憐魚癡。
早知烹割苦，寧如在流澌。
世人豈異此，外物常見羈。
好在李斯犬，當觀莊子犧。
大父令賦舊扇
作者：蘇籀
朝代：宋

裁紈當團扇，當暑不離手。
炎凉一推遷，委擲昏塵垢。
蒙蒙縈蛛網，闇闇迷遠岫。
人情逐時移，浪自分好醜。
一朝被收錄，已迫朱明候。
開篋振浮埃，清風亦生袖。
有愛必有憎，無新故無舊。
可憐漢婕妤，涕泣將爲咎。
賢哉楚令尹，無欣亦無詬。
奉和秘監洪丈迎諫議徐公建除之什并次元韻
作者：蘇籀
朝代：宋

建極翊皇輿，蓬廬懷致主。
除書肆時夏，提綱衆目舉。
滿朝想風采，愛及巾墊雨。
平平戒自守，落落進攻取。
定傾繄其人，防秋今尚暑。
執輿岣嶁嶺，櫛風閩海浦。
破的出新詩，江山繚樽俎。
危機見未萌，剛鯁殊不吐。
成憲萬方瞻，作者七人數。
收召無遺賢，商山非爲呂。
開悟堯舜心，亢宗誠刻苦。
閉門踰厥垣，孰與驅馳許。
娛老一首
作者：蘇籀
朝代：宋

多聞內殖每瞻烏，枉把春秋問蟪蛄。
俗瑣未拋聊爾爾，古心內騖亦區區。
繫匏於越壤田薄，雙鯉銅梁僕賃痡。
揃白追遊味殊寡，所圖榮綺訪仙臞。
守局一首
作者：蘇籀
朝代：宋

悠悠疏逖皮冠守，朝著於何置漫郎。
不計少多鳧藻汎，豈懷吞啄鶴軒昂。
執輿投刺初嫌鬧，視蔭言歸久蹈常。
飲酒讀書私務爾，渙然意喻俾言忘。
寄呂德元時爲督府屬二絕·其一
作者：蘇籀
朝代：宋

稍費江南萬側釐，多謄符檄喻亡齊。
寬然折箠可入汴，已見票姚擒日磾。
寄呂德元時爲督府屬二絕·其二
作者：蘇籀
朝代：宋

祖生晚節並劉琨，獨免聲消賈謐塵。
虎士淮淝初小捷，謝庭蘭玉絕常倫。
寒夜
作者：蘇籀
朝代：宋

鐵檠知漏永，熠燿照蚍蜉。
三策遺當世，一封陳厥謨。
甫田須疾耒，巨浸想乘桴。
應猝誠乖用，何名道不誣。
寒食後出郊一首
作者：蘇籀
朝代：宋

澹沱東風酒一巵，笙篁雞鞠傲春暉。
綠波泛灧心微蕩，邃苑提携手未揮。
藿靡莎長縈冶步，猗儺花亞罥薰衣。
桃溪飛彈遊童過，竹塢聞棋道士歸。
寓言一絕
作者：蘇籀
朝代：宋

輶眇豈任勝婦職，春暾桃蓓未敷蓮。
月娥宮額噫神護，旖旎仙舲託使旃。
將軍一首
作者：蘇籀
朝代：宋

將軍義勇名，蜂蟻嘗旅拒。
俯邇建赤油，超摇揮白羽。
不辭援鼓桴，豈以遺君父。
匈奴恨未滅，致官逾噲伍。
麾下例千金，赫然士豫附。
家庭樹曲旃，天街騰露布。
平昌平恩侯，議論寧肯忤。
萬金十千戶，募將斬亡虜。
列屋鏁名倡，連車載清酤。
用錢取水衡，卜宅凌武庫。
山岳勢能移，震電赫憑怒。
畫地成江河，鼻息吹雲霧。
私鬬患不怯，公戰則先務。
可憐金玉帛，殊勝煙埃土。
嗟彼紳佩儔，索漠何太窶。
試移名將傳，予汝頻晤語。
小僧乞其師靜悟塔銘一首
作者：蘇籀
朝代：宋

劫火吳宮盡，耆年亦已殂。
勤拳依佛敕，精苦是僧摸。
願力歸兜率，宗風化給孤。
禪心不淪謝，楚些漫招呼。
山行入寺一首
作者：蘇籀
朝代：宋

執輿入輦蹷痿幾，陟險山農笑却時。
屐齒未常先雍老，翬飛久已見甍楣。
磴扉百步猶流汗，觀閣三休豈易追。
浪漫悠悠一雞肋，角巾東路最平夷。
山齋閒詠
作者：蘇籀
朝代：宋

仲氏新裁汝南諾，元昆聊艤具區舸。
一竿暇豫臨流賦，五詠荒唐處士歌。
道號散人宜拜表，朝班都士好鳴珂。
染髭膏面誠牽勉，老矣迂疏可若何。
嵊邑周幹辦挽詩
作者：蘇籀
朝代：宋

嶷然衷塞懿，挾操亦人難。
唱第芝庭瑞，背城逋寇殘。
傾殫副王命，疇曩入貲官。
遺事鄉評著，嘉言邑里寬。
平津一首
作者：蘇籀
朝代：宋

布衣海上看羣豕，金門晚躋作三吏。
漢主功名氣薄雲，柄用儒術親且貴。
曉通當世博前聞，自得春秋有餘地。
臣節儉約君道廣，烜赫顒昂仍布被。
蒼海西南罷遠征，懇棄朔方違詔旨。
發策不如朱長史，庭論依違何委靡。
議誅郭解沮卜式，山東鄙人殊不鄙。
流輩紛紛稱職難，黄髮鬖髿保終始。
幽栖三首·其一
作者：蘇籀
朝代：宋

去去追濠濮，悠悠平渭莘。
荒凉羅雀處，寤寐叱牛頻。
鴞炙逢希闊，萍虀適醞醇。
自謀螻蟻穴，何以拯斯人。
幽栖三首·其三
作者：蘇籀
朝代：宋

三芝羽人佇，五誡壞衣脩。
農圃日用事，芻蕘無幾求。
林丘識真趣，城闕罷菟裘。
揮斥塵勞客，平生爲道謀。
幽栖三首·其二
作者：蘇籀
朝代：宋

豹霧谷容晦，虎風林響寒。
通宵喧澗瀨，出日照嵐巒。
掩卷妨作樂，搘筇詠考槃。
王孫有窟宅，吾道尚艱難。
廛居一絕
作者：蘇籀
朝代：宋

天碧綃幬障鐵牛，廛居煩促遠林丘。
赫炎熾景烘煬竈，悵望金飚玉露秋。
廛居一首
作者：蘇籀
朝代：宋

廣輪函丈中唐甓，安得青松柏篠柟。
蘭菊葵荷聊代匱，鳥烏鵞鴨粗相諳。
中田他日規蝸舍，諸巘白雲縈翠嵐。
耕殖自營天韻佚，世芬妨道豈宜躭。
張子安求無外道人挽詞·其一
作者：蘇籀
朝代：宋

奉匜誰過仲卿賢，獨泣牛衣枕淚眠。
墨誤唾花衫未故，詩題摘葉柹猶鮮。
悽凉玉雪卿卿意，惆悵房櫳步步蓮。
撫念琴書舊同賞，爵名重刻更巍然。
張子安求無外道人挽詞·其二
作者：蘇籀
朝代：宋

芙蓉城闕宜通籍，姑射山頭素卜鄰。
舉世難工斷腸句，何時再得捧心人。
芝蘭奕代傳遺懿，玉樹千年鎖暗塵。
珍重清風入襟袖，每篇佳處想精神。
張孺人九十六歲簽判求眉壽堂詩二首·其一
作者：蘇籀
朝代：宋

鵲巢流慶嗣如參，鶴髮人間仰達尊。
經眼盡知三世事，含飴已看幾重孫。
承顔捧詔疏封邑，扇枕溫床不倚門。
取數西方無量佛，滿堂氛馥貝多翻。
張孺人九十六歲簽判求眉壽堂詩二首·其二
作者：蘇籀
朝代：宋

蕭同叔子無令笑，緜上之推乃棄官。
咸羨此堂稱聖善，累從治劇勸平反。
晨昏不怠諄諄誨，僮使皆沾洩洩歡。
紫詔又當稱大國，安輿五馬疊榮觀。
往日
作者：蘇籀
朝代：宋

往日承平孰爲裁，誠能俾乂固當諧。
豈云小辯能迴斡，際遇長才力洽該。
大塊慘舒噓翕頃，元明迷喻唯阿開。
斗南必有圓機士，安得一樽陳此懷。
後數朝復依前韻二首·其一
作者：蘇籀
朝代：宋

下國官臣無懈時，矯然白首矚嶔嶷。
鼠攘翦滅雷霆令，魃虐蕭騷霈澤醫。
廉袴移文謹鈐鍵，蕭齋絲管覆玻瓈。
燭闌松桂冥冥霧，赤豹文貍不許窺。
後數朝復依前韻二首·其二
作者：蘇籀
朝代：宋

恤患周流喜逮鰥，當官掣肘汗慚顔。
預虞飄兀筏能駕，取次耕犂手欲刪。
月窟日畿遵驛置，燕南越北洗恫瘝。
一廛清佚陶元亮，萬斛閒愁庾子山。
徽宗皇帝挽詞二首·其一
作者：蘇籀
朝代：宋

朔駕虞巡陟，南沿禹會幽。
詒謀開上聖，多事酌鴻猷。
道妙仙心廓，文昭帝作優。
秋風舊汾水，海岱忽藏舟。
徽宗皇帝挽詞二首·其二
作者：蘇籀
朝代：宋

大器提擎力，懷生渥澤滂。
本枝繁盛衍，禮樂懋容光。
脫屣吁勤倦，置郵辭慨慷。
申胥不爲己，定勝泣穹蒼。
惜花一首
作者：蘇籀
朝代：宋

豁眼桃紅思聖解，襲人蘭鬰比脩能。
面脂靡曼負塗澤，繪綵化工夸斲冰。
蒨粲芳穠觸吟境，艷陽風色嗾狂朋。
傾壺簫管黳蓬鬢，沈頓金觥雹凸稜。
憶京雒木芍藥三絕·其一
作者：蘇籀
朝代：宋

熟美酣馨迸佳瑞，暈稜紅碧化神工。
根株肇自韓郎染，葩蘤人間一洗空。
憶京雒木芍藥三絕·其三
作者：蘇籀
朝代：宋

廬陵涑水携參佐，媚紫嬌黄左與姚。
何物山丹衒流俗，雒生懊惱慍蓬飄。
憶京雒木芍藥三絕·其二
作者：蘇籀
朝代：宋

沈薌亭北壓欄桿，眩耀熒煌障幄寬。
不薄官梅伴飛霰，只饒蘭蕙楚騷寒。
憶雍都一首
作者：蘇籀
朝代：宋

秦漢西都誰復加，茂陵賦筆大非夸。
西瞻周道平如砥，南揖秦山翠削瓜。
電尾風鬉蹄逸健，蝟髯黧面手高叉。
兵微將乏初無奈，賊破功成近可嘉。
飄泊荆吳最蕭瑟，厭聞胡漢更紛挐。
娛賓北榭忘憂酒，侍燕西川沒骨花。
縱被蒓羹當羊酪，未諳艫舫憶驪騧。
才難一首
作者：蘇籀
朝代：宋

建安謀首先文若，武德機神重伯襃。
此士不妨門第美，于今景仰太山高。
卓哉二賢强百萬，何較九牛於一毛。
異代愛才尊尚意，紛紛萎腐見兒曹。
招范子儀登昇山次范韻
作者：蘇籀
朝代：宋

束带殊憎市聲沸，幅巾聊復隱居尋。
凌虛馬鞍林巒表，滴翠駝裘澗谷深。
箇裏膏肓空自許，何期煙雨撓重臨。
長瓶大白開狂喙，絕海驅山歎未禁。
擇鄰一首
作者：蘇籀
朝代：宋

天然齪騃千金子，憬彼憸民亦有徒。
蹴踏惟應怯龍象，灌輸何足計瓶盂。
神錐曾見汝潁士，道韻也欣山澤癯。
栗尾著書趨聖處，老勤端恐負師模。
擬古
作者：蘇籀
朝代：宋

六州齋榻釂分鵝，誰料延平最解歌。
蒲阪崔姝白樓少，闔閭吳館冶容多。
頻煩畫㦸凝薌寢，輟選鸞篦插皂羅。
勿俾台山洞天侶，眇無劉阮醉顔酡。
故孺封曹氏挽章
作者：蘇籀
朝代：宋

豪宗相承籍，遺懿本馴良。
夫息遵慈芘，汙萊化阜康。
杯棬留燕机，丹篆勒陰堂。
愈愈垂青紫，詵詵慶祚長。
旅舍中秋一首
作者：蘇籀
朝代：宋

蘆笙茆茹野人編，竹几藜床已侈然。
月滿光臨感珠夜，風高冷過曝衣天。
酒浮爐肆人呼友，雀啅梅花鷺睨蓮。
靜士兀然方止酒，舊琴不計有無絃。
春日郊外
作者：蘇籀
朝代：宋

蔥路桃溪浩莽春，彤甍栱桷曜芳晨。
衣如方士客閒劇，園號儀同勢絕倫。
梓幄桂旂端解賦，橘藩篠塢孰爲鄰。
畦畦薑芋葵荽蓼，物物蕃滋輔主人。
春晴一首
作者：蘇籀
朝代：宋

高槐湯餅排朝饌，嘉菊香菹芼戛羹。
餉早趁墟樵墾計，澆春量腹聖賢并。
無由屠嚼相親就，豈䛏奇章侈大烹。
飄忽紅稠鶯燕語，康衢冶服炫春晴。
春設一首
作者：蘇籀
朝代：宋

折簡王春涓勝日，執輿鄰曲集僑官。
奕娃紅手凌寒怯，歌頸塗薌訴白寬。
膏沐柳梅牽屐齒，冶妍桃杏壓欄干。
珍烹鬬賽携英黠，娛老粧樓疊肉槃。
春集僧舍一首
作者：蘇籀
朝代：宋

繡川藻野衒嫣姝，練縞穠殷亭育爐。
二月峭寒輕抑勒，崇朝和氣畢昭蘇。
紺青六幕無纖翳，綠縟多疇幾町區。
居士自携三昧醞，緇流叢錯設伊蒲。
晚秋一首
作者：蘇籀
朝代：宋

曩間夏歷標花候，粗爾陶巾漉酒巵。
倣擬塵編談世諦，何人才刃趁時機。
晚秋偶成
作者：蘇籀
朝代：宋

生涯一笑槁梧橫，葉下寒波收潦清。
金鈿露香花近信，乳泓雲撥酒新萌。
岷人罷賦家四壁，洛客懶吟棋一枰。
流落粗疏分樵牧，故人衮衮任公卿。
晴日縱步二首·其一
作者：蘇籀
朝代：宋

窮臘末垂風景和，久遊誠是我陵阿。
牧童笛遠雞鳧散，獵戶弓鳴猯鹿多。
季雅濙濙疑蜜釀，木奴小小似金槎。
起溲十裂吳羹釅，止酒陶詩但獨哦。
晴日縱步二首·其二
作者：蘇籀
朝代：宋

雲際潺湲入下田，田塍級級逗平泉。
羊腸犖确褰裳過，蝸殻跧藏插槿邊。
荷蓧何人行嘆息，饋漿與客更留連。
丹霞翠霧皆招隱，一抹殘陽衆木顛。
暑雨憶衢州一絕
作者：蘇籀
朝代：宋

衣裳俎豆信華風，酒聖茶顛倚獨松。
夏屋渠渠聽聚雨，數尋竹外瀉琤淙。
望道一首
作者：蘇籀
朝代：宋

少年相尚依阿語，老大迴看不住心。
望道尊師豈盲進，憂時論事敢浮沈。
侏儒飽死嗤方朔，懸罄饑貧類展禽。
好古宜交魯衛士，豳風咀噍有遺音。
木樨花一首
作者：蘇籀
朝代：宋

何處聞國薌，珍木秀巖谷。
高標蕙蘭枝，妙輯沈麝酷。
葉葉秋聲中，霏霏早英蔌。
介特有如松，繁華豈慚菊。
勃蔚襲軒墀，薰沾滿衣服。
情人擢纖指，拾蕊動盈掬。
蘼蕪見離騷，苓藿入譜錄。
卉裳未可更，鮑肆或爭逐。
亂插琉璃瓶，於斯殊不俗。
朱亭伯改轉見過一首
作者：蘇籀
朝代：宋

三就可憐繁馬頸，一鳴須信絕雞羣。
縶維才駿殊旌別，籍甚名聲奈耳聞。
浩渺池庭輩鴻鷺，騰軒館殿擢蘭芸。
相容歷稔逃詩債，大白惟當浮勸君。
朱從事安詩挽詞一首
作者：蘇籀
朝代：宋

文階王命渥，馴侃洽鄉闤。
末俗賈三倍，尤能賑百鍰。
宗盟遵倚闕，邑落舊知潸。
翳翳佳城鬰，鑱山殆弗刪。
李監廟求拙軒一首
作者：蘇籀
朝代：宋

鏝圬累瓴甓，几席面春叢。
林塢純真趣，衣巾質古風。
寧非迂叟合，豈與漫郎同。
不巧姑云爾，何妨詩更工。
李隱卿名谷與青城劉翁同舟至蘭溪卿大夫修生者館之道侶贈李詩云李郎涉世似虛舟片帆來渡楚江秋之句又毗陵家弟季文和此篇云夢蝶豈知真是蝶騎牛何必更尋牛老夫亦慕道者次韻和之記劉李事迹劉本書生工詩奇異飄然塵外也
作者：蘇籀
朝代：宋

白公枉識郭虛舟，劉李飛符袒劍裘。
興軼壺中身混世，氣酣酒裏意橫秋。
運調朱鳳啄白石，耕蒔金錢掣牯牛。
赤子返真標指妙，阿伽陀藥肯言不。
東坡三絕句·其一
作者：蘇籀
朝代：宋

門庭桃柳人人護，焚屋新遭盜跖餘。
鄰社蕭條近尤劇，孫孫子子寶公書。
東坡三絕句·其三
作者：蘇籀
朝代：宋

爲文赤壁并黄坂，奇韻平生想像中。
延目練江咨逝水，舉頭碧落看飛鴻。
東坡三絕句·其二
作者：蘇籀
朝代：宋

嶺背泉甘陵谷遷，危亭圜顧尚依然。
春蘭秋菊無終古，地上居人世世賢。
東山一首
作者：蘇籀
朝代：宋

骯髒田官委吏偕，山於吾屬倍青哉。
星言輿轎蒙蘢裏，山半振衣囂鬨埃。
針水布畦春澤匝，吟風夾路歲寒來。
架巖刳木泉悲響，鏁洞白雲花爛開。
灰冷虛堂敷白氎，爨清一飯脯青苔。
欲求出世三空義，一咄疏狂道眼裁。
松門
作者：蘇籀
朝代：宋

山川忽摇落，風雪交歲暮。
堂堂十八公，正爾守門戶。
林少伊直院母夫人柳氏挽詞·其一
作者：蘇籀
朝代：宋

英英批鳳傑，遺懿誦高堂。
淑質宗姻慕，慈憐壽凱康。
委蛇瞷夫子，勤苦養尊章。
駒隙八旬促，蘭陔愴隕霜。
林少伊直院母夫人柳氏挽詞·其二
作者：蘇籀
朝代：宋

遐年畀東榻，流慶羨停儲。
弔者九皋唳，幽夫百歲居。
魚軒川上逝，石窌墓前書。
絕妙斯銘勒，寧惟崔蔡如。
校讎古史二首·其一
作者：蘇籀
朝代：宋

炎犧分紀到先秦，散脫前聞待發明。
處士妄談紛戰國，專門阿黨蔽西京。
塵沙滌蕩川歸海，故實符同史與經。
夢奠老人遺意得，摩天巨刃不留行。
校讎古史二首·其二
作者：蘇籀
朝代：宋

貌從周孔譏誣僞，臆斷詩書悉抵梧。
悟鑒精明原本末，討窮商略較錙銖。
所存偶免隨秦火，不喻遺忘笑漢儒。
理勝凜然詞旨達，知音儻遇聖人徒。
核實一首
作者：蘇籀
朝代：宋

窺見呂臣非奉己，可憐甘茂取宜陽。
敢晞激激蘇門嘯，老去悠悠孔里狂。
公利噫乎入私帑，濫吹竊爾耗官倉。
座銘枕几槃盂警，九鼎何心斥被𤮊。
梅雨一首
作者：蘇籀
朝代：宋

柑花銷殞荔殊小，海上雨雲氛氣昏。
感慨干戈異鄉客，愁思骨肉與誰論。
白魚紫笋清庖隸，盧橘楊梅積市門。
作吏天涯何所得，一春黄卷伴芳樽。
梔子花一首
作者：蘇籀
朝代：宋

鏤裁雪羽元同質，合輯龍沈更一家。
氣襲禪僧鼻端白，葩敷溪女鬢唇斜。
牽纏薌色誠虛幻，結習因緣可歎嗟。
芍藥調和傳漢殿，酴醾脂澤有渾耶。
樓樞密挽詞二首·其一
作者：蘇籀
朝代：宋

决科騰踏無前勇，比牒聯飛第一流。
召直毫端準謨誥，甄評皮裏韞陽秋。
槐班鼎輔膺榮柬，玉陛封章究遠猷。
楚挽凄酸洩遺恨，柏臺金殿望隆優。
樓樞密挽詞二首·其二
作者：蘇籀
朝代：宋

岳鎮巍峩幕府雄，紫青頤旨稟趨風。
布宣條目都無擾，求瘼慈祥概所蒙。
賓位樽罍人事改，影娥花月畫堂空。
諸方故吏多才藻，撰紀徽嘉篆刻豐。
次梅齋嚴韻
作者：蘇籀
朝代：宋

振條裂石寒颼颼，霰集黄昏天爲愁。
若蘭政恐遠庭戶，健步斸本移巖幽。
斷魂能返神可雪，照夜薰天欲奔月。
妖韶敷艷滿東風，膚清骨秀無相絕。
次韻伯業賦詩相迎喜予解秩一首
作者：蘇籀
朝代：宋

長衾大枕寢將安，猘子成擒路不難。
充類未應於義盡，去官無責本恭寬。
兵戈銷弭非吾力，冠劍疏慵强汝彈。
新歲舉觴嘉善禱，掃清崧潁並憑鞍。
次韻伯父茶花·其一
作者：蘇籀
朝代：宋

鳥咮傾藍雨春霽，瓊芳入眼霧冬昏。
一枝膚雪壺中曜，靜几低窗養晏溫。
次韻伯父茶花·其二
作者：蘇籀
朝代：宋

真態妖香自不言，斲冰修月妙無痕。
直須嚌啜松風碗，豈患詩魔渴醉魂。
次韻大父曬麥
作者：蘇籀
朝代：宋

西郊歲種十畝麥，自笑不耕惟坐食。
吾人一飽已天幸，此外何心更求得。
我田長熟無旱潦，玉粒收來堅且好。
豈同豪右執券契，虐取多求急於盜。
我家治生無奇功，累世守此慈儉風。
倉囷不滿非所恤，冒暑一曬安敢慵。
長空不見纖雲起，沽酒烹雞會鄰里。
炎飚不厭塵滿身，冷餅行看冰上齒。
閒居捨此一事無，狥時干祿姑捨諸。
信知爲農自足樂，秦相未必賢牽盧。
次韻孫邦求少監遊劉園一首
作者：蘇籀
朝代：宋

權使將軍勢不行，連雲鴛甃鳥烏晴。
池臺溢郭鏁扃固，林樾半空甍栱頳。
席帽揚鞭來看鶴，綺疏褰幌政聞鶯。
賀蘭青海勛名事，雅意未諧幽與并。
次韻待制王公出示李公丞相鼓山唱和之什不揆蕪累奉和一首
作者：蘇籀
朝代：宋

顒昂經世量，超軼塵秕浄。
猗歟尋山屐，泛矣隨波艇。
顔筆振巖崖，戎眼清水鏡。
平籋青雲步，何如蒼蘚蹬。
忘懷挈伯雅，寓意彈韻磬。
物外赤松期，域中兜率夐。
江溟噓吸際，霞祲廓虧映。
龍象千礎攢，簦屩十方并。
彌天各縱辯，酌海終弗罄。
公侯誠得一，品物將大定。
瞿曇舊摽蕝，嵌洞尤奇勝。
雷唱澗流迴，石刻惟人競。
半山琅玕響，一井玻瓈瑩。
松風瀑水合，時鳥慁人聽。
慷慨羊鄒遊，雍容裴白並。
溪谷有佳色，題品益光幸。
渭濱行將獵，詔促預參乘。
王公居客右，羊舌偕趙孟。
小人繆好事，大冊挾晨暝。
擊節穆清風，續騷聊比興。
次韻李次仲赴巨山張舍人招贈之什
作者：蘇籀
朝代：宋

君無吟秋草，螢飛而露濕。
曼倩古豪英，羨門深抆拭。
五難背生路，九鑰探金碧。
烏龍因師指，龜峯森郡㦸。
張羅候鳧影，過客紛如織。
子房河上翁，揮犀高讌席。
噓呵棗如瓜，肉眼殊未識。
西母掬露醒，東王漿霞赤。
至哉高尚公，著書不靳惜。
髻珠曩許學，玉版援金筆。
仙階三洗髓，短生幾兩屐。
岧嶤法身像，褒博烏紗幘。
焚沃覬有遭，稽首悲涕泣。
妙訣付神水，悃誠如皎日。
升降摩頂踵，抽添而損益。
勞生息奔迫，頹齡飛鳥急。
希求九陽聚，何憚一千夕。
近期赤水中，先覩玄珠得。
次韻洪令三月晦見寄
作者：蘇籀
朝代：宋

摻袂東君屬此觴，朱明履運返何鄉。
結成碩果鸝鶊語，吹盡落花桑柘光。
梅雨聞君醉山閣，麥風招我步濠梁。
惜春歲月那相貸，腸斷連山草樹長。
次韻洪令穀瑞平遠臺
作者：蘇籀
朝代：宋

能賦憑高所得多，海雲巖崿若君何。
兼通西竺瞿曇意，欲和南風虞舜歌。
怪石甘泉作檀施，長廊古殿蔭多羅。
相期正始微言緒，詩眼休嫌俗吏過。
次韻洪六丈舍人蘇黄馬券一首
作者：蘇籀
朝代：宋

長鳴天廐起毛龍，萬馬皆喑一洗中。
立仗式儀稽馬叟，解驂牽賜有裴公。
累年兵火蘇黄蹟，舊券山河带礪同。
攬筆詩翁擬騷雅，雄然臺閣快哉風。
次韻洪穀瑞模臨皋亭四畫
作者：蘇籀
朝代：宋

退筆殘煤作冢池，庶幾極力更前追。
尋源巴峽濤瀧派，得骨柯山鐵樹枝。
京口風雲隨叱咤，渭川霆電掃端欹。
刻舟事往何嗟及，拙目高心付黠癡。
次韻洪穀瑞見和
作者：蘇籀
朝代：宋

此間空洞最無奇，整整從繩僅滿規。
併譜沈薌及苓藿，公言羊質錄鴞鴟。
禿巾鮑肆穿芒屩，爭席畦丁與馬醫。
海浸冰銷元凱癖，玉杯繁露董生帷。
次韻王丈豐父待制荔枝二十韻
作者：蘇籀
朝代：宋

葉實根株尚老蒼，龍鱗皋比貴先嘗。
千林斷送詩騷酒，三絕無逾色味薌。
爛醞恢台養風骨，涵滋沆瀣結天漿。
怕寒僻處深於越，贄貢無階遇有唐。
葱鬰梧楸共庭戶，風流芝玉秀齋房。
剖緘絳錦紛狼藉，瑩手摩尼可比方。
頳卵鱗皴雄俎豆，雙珠同蒂媚釵梁。
摘憂林薄明朝竭，繆論蕉盧幾許黄。
口腹定非孤寓客，甘腴盡道勝吾鄉。
峽山高詠詩昌白，韶石英風賦予張。
芍藥亦能煩驛置，蒲萄豈必擅西凉。
彈圜金橘差堅久，瑛赤含桃詎可雙。
逆目提籠過闤闠，解頤夢渴吸湖江。
仲宣鴻筆絲綸手，摩詰清才黼藻光。
妙絕揀枝牆欲動，纖攕稱擘侍于傍。
翰林紀績延真賞，縣長繩愆且彌忘。
賜燕行看與懷核，分題今日記升堂。
傷時有似少陵杜，上疏豈惟臨武羌。
深忌河豚恕瑶柱，沈思橄欖過糖霜。
詞情鑒裁俱超卓，促召龍墀獻皂囊。
次韻答晁以道見贈二首·其一
作者：蘇籀
朝代：宋

骨髓緘藏萬古謀，畔牢愁思不禁秋。
常憐屈宋鳴中古，不遇丘軻放一頭。
文賦東坡推典麗，簡書西路失歸休。
看公議論方遊夏，豈數蘇州與柳州。
次韻答晁以道見贈二首·其二
作者：蘇籀
朝代：宋

玉井之泉汲又新，腐陳收拾已空囷。
鐵牛城下三年眼，剨見仇池社裏人。
次韻范子儀怡山飯訖訪王仙君舊迹一首
作者：蘇籀
朝代：宋

雲衲撞鐘集，鶴衣輿轎來。
暫沽彭澤酒，豈礙太常齋。
道釋縱橫說，門庭南北開。
皂叢天籟響，棋罷想龜迴。
次韻范子儀東山之什
作者：蘇籀
朝代：宋

東隅嶺嶠紆層出，濃翠春粧日夕佳。
僧老林丘黨猨鹿，地靈山澤產龍蛇。
井泉移得天台脈，洞壑時開閬苑花。
可笑籃輿趁斜日，白雲迴首梵王家。
次韻范才元中秋夜
作者：蘇籀
朝代：宋

常娥偕婺女，萬里玉京會。
雲璈闋未終，莫靄黯愁對。
真人一謦欬，開闔隨霽晦。
寒波揚廣廷，清光一年最。
頃刻人間世，銀色化諸穢。
法士屏杯杓，癡兒戀珍貝。
皆言此宵樂，復欲何時醉。
蟾宮正植璧，星潢亦委佩。
次韻范機宜感懷
作者：蘇籀
朝代：宋

珪組紛紛蟻慕羶，徇人可否冀超遷。
傷哉遠略疲中國，慟矣長星出亙天。
晉楚春秋書失國，惠昭徒馭竟言旋。
朝廷得士爲强弱，郭隗來歸不首燕。
次韻范氏子園居即事三首·其一
作者：蘇籀
朝代：宋

媚蘭多畦畹，黨竹論尺尋。
倦矣一枝足，卓哉千里心。
氣含湖海姿，名掛羆虎林。
長髯罥世累，禿鬢微霜侵。
雕鉆久已休，潜伏恨不深。
亭丘近來趣，何止如山陰。
次韻范氏子園居即事三首·其三
作者：蘇籀
朝代：宋

花開且復謝，迴首悲今昨。
席月吹參差，臨芳傾鑿落。
莎蘋藉醉枕，風竹驚眠覺。
賓僚上馬去，烏鳥相呼樂。
春光在木杪，花絮相紛箔。
酒到忘醇醨，客來無善惡。
次韻范氏子園居即事三首·其二
作者：蘇籀
朝代：宋

沼沚清漣生，沄沄復浼浼。
爨清飯不足，歡賞心無餒。
金絲撚條柯，酥蠟滴趺蕾。
櫻桃與芍藥，春事卜貞悔。
次韻趙德載大監餞行之什
作者：蘇籀
朝代：宋

君不見畢毛召芮强周宗，亮天不朽言行功。
間平歆向漢人望，道宗孝恭唐治戎。
一時入相九才傑，白賀胸中五色茸。
聖朝舉親加柬擢，封植教誘從元豐。
蕪皋卑飛華岳隼，鼓車暫屈翔麟驄。
召還喻蜀監王國，三雍入對文清雄。
昨者臨分勤造請，是時暑退火星中。
公瑾之交似醇酎，吉甫之頌如清風。
博山麝炷玉鎮席，翠璧雪乳金塗龍。
小人自分悠悠者，裨諶謀野淵明窮。
急觴高詠鼓英氣，颯然危冠髮上衝。
端敏高明必貴達，果信頑鄙根中庸。
次韻鄧志宏三月辛卯大雨雹
作者：蘇籀
朝代：宋

剝圭碎璧崑山頹，天容黯慘凝不開。
隋和抵鵲虎兕吼，陽愆陰伏推從來。
雀鼠懷安怖入壁，聲侔海翻星隕石。
疾雷破山萬壑沸，急雨懸河平地尺。
嘉生春淺纔纖毫，季子禦雹勤嗟嘷。
沖沖鑿冰窮谷裏，申豐此說殊未高。
次韻陪諸公湖上春遊
作者：蘇籀
朝代：宋

渠儂青門道，冶服遨蕩儔。
一釂逞雞鞠，聯袂歌願酬。
太伯表東吳，季子居延州。
湖山號佳觀，籃輿肆優遊。
肴香炙亦熟，只有空樽憂。
娛賓不計費，拘士捐牙籌。
詩盟得首唱，有客如此不。
挈壺并琴奕，松石巖湍樂。
境勝屬幽人，谿雲俗氛却。
洞穴鎖蒼霞，探奇或云莫。
不聞古肥遁，靜極還思家。
高情縻圭俎，心迹何由遐。
畸人告予言，黄庭老生涯。
臧穀兩亡羊，初平隱金華。
次韻陳叔易遠別離三首·其一
作者：蘇籀
朝代：宋

晝短宵未明，何朝妾覿君。
淚滴九霄雨，愁凝千古雲。
鳳藏丹霄晚，鴻遵沙磧遠。
樓迥眼波窮，軸折離魂斷。
安得葛陂龍，肉骨丹九轉。
次韻陳叔易遠別離三首·其三
作者：蘇籀
朝代：宋

別情荼無苦，訣語若爲道。
日近長安遥，山圍煙浪遶。
星河通故都，冰雪迫凋槁。
迴轅尚茫茫，延頸空矯矯。
卜歸付乾策，此策何人抱。
次韻陳叔易遠別離三首·其二
作者：蘇籀
朝代：宋

婦慧弗諳事，謂世無離索。
洋洋舊依蒲，逐逐難翳藿。
衝風遞弱羽，爛漫何鄉落。
憂端埒南山，那堪魯酒薄。
人力末如何，天公良可託。
武林春日一絕
作者：蘇籀
朝代：宋

薰膏佩服尤瑰靡，聯踏春陽特衒骹。
十里青樓玩芳月，西湖並舫恣娛遨。
武林春日二絕·其一
作者：蘇籀
朝代：宋

越羅初御柳煙深，慵病相從老見尋。
酒罷塵杯膠燥吻，春無顧藉一分心。
武林春日二絕·其二
作者：蘇籀
朝代：宋

何人亹亹共揮麈，有物娟娟散百花。
不向箇中吟蓓蕾，久晴風日漲塵沙。
歲晏即事
作者：蘇籀
朝代：宋

磑霏白雪舂雲子，盤摘黄金割蜜房。
組織翻騰不停杼，芳甘醞釀饋先漿。
西成僅有儲囷窄，中土纔歸置枕康。
敕賜宗盟旌德剎，扈陽珍木蔚葱蒼。
永嘉周道人求詩一首
作者：蘇籀
朝代：宋

氣昇期汗漫，世法一黔婁。
啟鑰因師旨，咀芝從祖求。
肆言諧律呂，不夢本精修。
王室金堂邇，飄飄竹杖遊。
汲東坡所浚井一首
作者：蘇籀
朝代：宋

帥貳英英駐節旄，繼唐流澤便滔滔。
源深東絕三橋市，漲縮西湖二寸篙。
溝駛甃堅無旱潦，瓶翻筒漏飲豚羔。
私家誦佛千畦稻，官帑收功萬斛醪。
洪子再示論詩之意答一首
作者：蘇籀
朝代：宋

文章三昧亦無多，甄品難甘狀杜何。
撚脫髭鬚徒自哂，可憐彈鋏爲誰歌。
腐陳點化爲珍玩，翡翠鷦鷯入罻羅。
擬續蘭臺快哉賦，後來作者豈容過。
漫述二首·其一
作者：蘇籀
朝代：宋

理窟孰宗趣，卜居忘市闤。
紆餘力分裏，梗概智仁間。
導引非茫眇，耕樵未擬閒。
寅緣任俚俗，及物念痌瘝。
漫述二首·其二
作者：蘇籀
朝代：宋

跏趺圍褐越雞晨，灑落生緣治水薪。
一藝湛酣任疏放，百家雜揉識疵醇。
舂炊斷斷西疇穡，書記翩翩東郭㕙。
飄兀籃輿絕畦畛，莽蒼更訪隱湛淪。
潘令度求厥弟令表挽章一首
作者：蘇籀
朝代：宋

婉孌標儀賦了聰，優爲郎位奉車童。
藴奇處士未王命，好事儒流昵德風。
姻援烏衣門闥峻，款遊騎省志懷同。
克家致孝鍾全美，鳳羽飛翔亶待封。
潘令度送牡丹絕句
作者：蘇籀
朝代：宋

劇美溫馨逞瑰媚，膩紅殷紫疊重臺。
芳晨華月臨春閣，倚麗凝嬌豈易栽。
潘卿求內主令人挽章二首·其一
作者：蘇籀
朝代：宋

擇夫先筮嫁，年俯逮期頤。
周南弗牆面，班誡克刑儀。
陔蘭冀豐養，中饋失扶持。
惻慨百金誄，君文亦漢碑。
潘卿求內主令人挽章二首·其二
作者：蘇籀
朝代：宋

扊扅思舊苦，月缺白毫光。
孝懿綽馴習，德音寧詎忘。
委禽流慶衍，偕老誓言荒。
肖似傳孫息，綢繆卜鳳皇。
潘舍人求父朝議挽詩
作者：蘇籀
朝代：宋

紫微內史世常揚，鶴髮尊榮侍膝旁。
桂籍連枝皆挺特，蘭陔六藝競芬芳。
雲霄門閥公侯拜，藻斧淵源典冊光。
水擊三千由積厚，天資九十恃康强。
青衿縞素行師服，輓鐸謳吟廣柳箱。
大啟新阡高冢舍，義方不羨竇家郎。
炎夏即事一首
作者：蘇籀
朝代：宋

五詠八吟鉆古奧，四豪六逸共周旋。
隱囊墊幘枰棋局，輕箑珍笙蔭采椽。
習氣崢嶸談在昔，知音推激互相然。
至哉佛老儒宗外，聖諦冰銷濁火煎。
王叔明示長句訝烏澗人不出楚則失矣齊亦未爲得也次韻一笑
作者：蘇籀
朝代：宋

忍對三峯閟兩山，澹蛾三五韻幽閒。
王郎賓席自水冷，君須舉玦人捨環。
烏澗門階未嘗峻，瑞峯重深一百間。
列屋羅帷隔風日，九迴沈水紆髻鬟。
使君素負凌霄志，臞儒何以換酡顔。
龍香小袖酬綠醑，不管紫雲私有語。
美哉江色釀山光，青瑣勤開看煙雨。
王季海求父宣義挽詞二首·其一
作者：蘇籀
朝代：宋

繕性克知命，鄉評行實尊。
傳經拾科第，綵服匝庭軒。
韡萼專方面，良弓補諫垣。
金坡振詞筆，品藻不勝言。
王季海求父宣義挽詞二首·其二
作者：蘇籀
朝代：宋

里仁巾几寂，遺懿滿瞻聽。
濟美珪璋質，流芳琬琰銘。
紙灰霏似雪，巷泣灑將冰。
念念存伽釋，超超拔九冥。
瑞香一首呈韓子平
作者：蘇籀
朝代：宋

未拆嬌紅淺紫駢，差差衆葉翠翹然。
誤稱蘭艷風流冠，且縱桃夭萬一憐。
列檻閉帷增峭烈，訴杯閣筆負嬋娟。
司花處子春風面，醲態奇香想象焉。
甲子歲七夕與伯業伯衍遊龍井聰老出示次韻邊校理詩卷奉同雅趣一首借用嚬字
作者：蘇籀
朝代：宋

道隱祖風邈，訥齋重葺新。
猊巘下獸魅，神泓躍鰭鱗。
緇郎踵教律，梵夾畫金銀。
幾岸風篁幘，屢鈎崖峭紳。
頌詩傳正眼，擊節富其人。
漢沔曾淪碣，長康工寫神。
思茇在封植，春蘿容抗塵。
韡萼秀多襈，茶瓜經幾巡。
休休墨儒行，汲汲宰官身。
欠伸白氎褥，翻倒明璣囷。
䔲褐嵐煙染，心脾草樹親。
憐君深鍛煉，公鑒襃老嚬。
甲寅歲雪一首
作者：蘇籀
朝代：宋

冬燠陽淫遇上春，飛霙爽徹浩無垠。
凌霄據壤平窪凸，破塊抽萌蝕腐陳。
皎潔肌容宜夜覿，培堆靀鬆詰朝新。
勻勻帝澤烝民粒，止止人寰世界塵。
野渡舟沈堆鷺羽，豪家堂下散瑶珉。
袁生高卧誠清尚，慧可安心奈苦辛。
留別趙大年并姪十七秀才·其一
作者：蘇籀
朝代：宋

晉公賓佐選，英毅冠朝端。
三日拂冠劍，一時增羽翰。
世家存器質，國論佇圖難。
從此拋經卷，青氈拜近官。
留別趙大年并姪十七秀才·其二
作者：蘇籀
朝代：宋

君年有餘富，我老漸來侵。
莽蒼麏鼯野，峙停鸞鵠音。
藜羹秉觚牘，篳路向山林。
商略古人意，孜孜不患深。
疏懶一首
作者：蘇籀
朝代：宋

妨人作樂屏書籤，閣筆無情復强捻。
執御祇應曩規範，鍛金不假別鎚鈐。
花開咄咄人清苦，鳥哢聲聲夢黑憇。
出世世間皆有道，糟醨餔啜量難兼。
疏懶一首
作者：蘇籀
朝代：宋

省寺周行占姓名，老耽攝養道幾成。
生緣瑣屑同甕算，居處閒靜惟瓶笙。
求己洗心祛習氣，知非窮理勇移更。
鴻生彥士乖遊好，道秩禪流諧此情。
白菡萏一首
作者：蘇籀
朝代：宋

瑳兮容曠世，冰膩郁妖紅。
姑射非無偶，能言諒不同。
皇甫一首
作者：蘇籀
朝代：宋

吏部初學除陳言，學成理達無可刪。
腐朽點化皆不凡，有如黄河出崑崙。
魚龍萬怪隨濤奔，志氣剛偉充乾坤。
灌溉所短誇雄渾，篇什性情禮義根。
亦曰餘事期知文，弟子皇甫同光塵。
師說豈不明淵源，首推燕許潤王綸。
明堂郊廟嚴且尊，嗚呼古人弗妄云。
研鉆百家窮典墳，兩賢纂組承華勛。
演敷奇致開妙門，盪耀四海蘇頑昏。
眉州禪僧一首
作者：蘇籀
朝代：宋

吳蜀跨萬里，余老師非壯。
勉哉令修行，手書勞四枉。
性命吾基本，權譎初不尚。
蕭條寂寞中，咄咄祛礙障。
面目認誰歟，湛研澈盡量。
云爲遠玄旨，比喻非實相。
愛河澄不波，苦海永無浪。
封執即黏綴，淪落嗟滉漾。
法流於河接，焦涸吁斷港。
情塵欲忘世，疑網愆吾黨。
凡心非道體，志帥凝不喪。
瞿曇與老君，一訣歸至當。
邈乎盧老前，古初更遐想。
燒香傃霄極，癡絕堅願望。
杳眇蓮社遠，早接淵明放。
保真未易了，伽語庶倚仗。
睡起一首
作者：蘇籀
朝代：宋

身將抱甕灌田疇，老大徒傷鬢已秋。
滯念生緣寧故我，濟時及物勉前修。
勃磎行世終剛介，重惜尤人返自求。
塞馬未嘗矜得儁，湘猨不在較羣猴。
示兒子詡
作者：蘇籀
朝代：宋

屬詞更聽三年後，爲善須無一念乖。
孔里高高若崧岱，論思積習見巖崖。
示施又新同舍
作者：蘇籀
朝代：宋

華髮些些似不公，辰申齪齪有何庸。
力拋羈紲片時適，談謔槃筵一笑烘。
山剎汲壺茶可點，匠人礲斲事方叢。
麥秋梅潤霖淫劇，旅汎殊諳干越風。
祝舜俞少卿示曩歲葺蒙園陪遊風什一編不度枵疏上塵二首·其一
作者：蘇籀
朝代：宋

清沂雩舞蹈前模，風詠先生于蒍于。
論述殊堪露門召，鎸摩已化兔園儒。
臺評公雅銛鋒鍔，杖齒袁遺抱筆觚。
草木溉培裁晝暇，忘憂蘭桂富芳荂。
祝舜俞少卿示曩歲葺蒙園陪遊風什一編不度枵疏上塵二首·其二
作者：蘇籀
朝代：宋

筮仕棓生繇莫京，溫凊一畝夙經營。
南陔絃誦給甘旨，北闕簪裾負屈聲。
秦刻唐刊儲墨妙，齊衢魯廟擅文鳴。
建安正始源流遠，詳味風規躡玉清。
秋冷一首
作者：蘇籀
朝代：宋

嵐煙澹澹雨颼颼，殘枿折槎陂水頭。
贖爾典裘扃戶牖，饒伊夾幕閟娟柔。
䔲蓑廛肆斗牢落，濘潦窮途强釋愁。
箬下浮君霜露旦，豈應虛詫釣詩鈎。
秋分一首
作者：蘇籀
朝代：宋

礎濕嵐昏近海多，劍霜清刮手親磨。
輪囷馬棧非難整，索漠牛衣且勿呵。
好住延陵皋澤去，强同溱洧濟人過。
坐令幽谷遷喬木，盛論中原喻尉佗。
秋夜聽雨一首
作者：蘇籀
朝代：宋

蕭騷闇響空階滴，復值幽人對榻時。
旨趣逍遥稱漫叟，鋒鋩扞格愧神錐。
願擯謝萬令閒處，實藉陳平屢出奇。
心境卧輪非別伎，少年狡獪赴無爲。
秋夜雨凉一首
作者：蘇籀
朝代：宋

寸念微情浩莫緘，此生殊闕住山庵。
老懷釣港伴侯喜，道契濤江見陸參。
調氣從前深造孟，名官早欲問於郯。
家書時燠何曾讀，整頓塵編拂白蟫。
秋興一首
作者：蘇籀
朝代：宋

進賢譁玉青雲侶，十二陽秋閟城府。
飛鳴衆裏何少多，根墢道旁誠李苦。
肅然注仰耋浮圖，珍重誰家木居士。
袖章陳列有倫敘，終更右移聊改步。
貝多小品老耽伽，高屋帽檐持論古。
丹青簡素寫真行，茗醞鮝腒頻草具。
俸清不足賑貧交，雨潦涉旬魚躍釜。
時書檄尾文昌臺，月曳敝裾槐棘府。
昔賢浩歌金馬門，或亦簞瓢松菊主。
空空自笑兩端竭，志願不應惟阿堵。
初平兄弟羝眠所，山下逍遥返民畝。
大道安知利與榮，唐彬何人高此舉。
程帥新作止戈堂索詩謹賦三首·其一
作者：蘇籀
朝代：宋

建州氓隸敢滔天，亂領妖腰伏乃愆。
獻馘牙門森㦸纛，解嚴後廡戢戈鋋。
勞歸宣潤奇材客，勅賜番禺饋米船。
勸課蠶桑陳俎豆，頑愚悛悟悔從前。
程帥新作止戈堂索詩謹賦三首·其三
作者：蘇籀
朝代：宋

楚王禁暴慚京觀，漢世殘民闢徼邊。
伐叛從來非得已，修文自古屬高賢。
禽魚草木無垠惠，鄉校康莊議論妍。
盡悴使君朝聽美，不然海國豈安全。
程帥新作止戈堂索詩謹賦三首·其二
作者：蘇籀
朝代：宋

都士萬家吁盜守，日行三百檄書馳。
蠻刀短楯相繩擿，章甫毛錐亦可支。
三道來攻吾設儆，千艘利涉爾焉知。
三州十萬歸農畝，櫜戢無窮歌頌詩。
程帥父朝議年八十餘諸人作詩褒詠次韻一首
作者：蘇籀
朝代：宋

郎潛華首寤鑾輿，連帥元戎十乘車。
吏道薛公何必問，史才倚相妙稱書。
雍容鳩杖朝裾偉，談笑蒲鞭法網疏。
萬石恬侯定非晚，閩人安枕夢維魚。
程待制邁父求挽詞·其一
作者：蘇籀
朝代：宋

從班有子蒔陔蘭，三貴相承德齒官。
政理庭闈貽濟美，暄凉枕席問平安。
箕裘桑梓人欽羨，滫瀡膏飴養色難。
千乘送車傾井邑，劍留傳寶涕汍瀾。
程待制邁父求挽詞·其二
作者：蘇籀
朝代：宋

太古衣冠綺季風，厖眉鶴骨似霜松。
一枰瓜葛爲嬉笑，奕葉芝蘭真睦雍。
珍具乞言端有屬，搢紳歌詠慶惟鍾。
歸全五福殊無憾，密印行將一品封。
稽山漫作一首
作者：蘇籀
朝代：宋

三餐佚豫年其有，一醉陶然日不貧。
發議詎堪登膴仕，費貲端爲速嘉賓。
屢空蜀信匱囊藥，稍傚越吟追里鄰。
劉白殊無記人句，奇章高設豈應頻。
節婦吟
作者：蘇籀
朝代：宋

君不見迥妙殊憐世絕塵，脫足褰帷韞玉人。
藕絲帖體沈香熨，清瘦纖柔傷九春。
勒芳戢翠妍無偶，嘖嘖拳拳徐叩叩。
潔餒何嘗羨汙飫，令淑專貞絕難有。
綠樽翠杓稽留舉，林下閒情風韻度。
單羈拋擲幾星霜，瑣卑脅脅蓬茨伍。
里鄰斆嚬詫又誇，傖翁詎堪眉斧加。
想當然爾霸勾踐，豈竢再顧傾夫差。
雲霞攏抹振瓊璫，蒨穠蕙轉婉清揚。
此翁南郭坐忘趣，道眼不玷慵來粧。
簡常次立一首
作者：蘇籀
朝代：宋

文章塵粃懶詳論，吏術粗蕪昧舊聞。
鈍憊康莊輸軼步，精强省寺稱公孫。
咨吁國計神資略，嚄唶戎容壯扞藩。
咄咄書癡公事閒，蟬鳴官柳夢餘魂。
簡江國韓尉謝珍惠二絕·其一
作者：蘇籀
朝代：宋

江國緜蠻登俎味，篛缸漬畔糝鹽醯。
坐愚糜殞追時好，嗟汝頭顱不自知。
簡江國韓尉謝珍惠二絕·其二
作者：蘇籀
朝代：宋

獠羞巒錯儒庖溽，熊掌大嗤牛尾狸。
飫臠羊膀與駝蹠，芳辛咀噍半酣宜。
紬史
作者：蘇籀
朝代：宋

延陵皋壤决歸歟，習氣過憂觚不觚。
何怪倚門嗟抗髒，近來合樂寵侏儒。
過關自欲聞雞唱，居肆何須較馬摸。
乖合偶然非汝力，迷途先覺解攣拘。
絕句一首
作者：蘇籀
朝代：宋

雙紋八尺展雕床，蓮艷方空夜玉香。
雅秀冰姿延閣彥，豈應簪斷作凄凉。
維摩詰一首
作者：蘇籀
朝代：宋

杯杓何人執其咎，脅脅卑卑十年臭。
邂逅瓊枝解渴心，京洛豈嘗開豆蔻。
博山沈水燒春晝，採英擷萼春風手。
九迴蠆卷紆餘秀，尺六仙圍楚宮瘦。
癡狂無限熱肝脾，盛詫櫻桃比垂柳。
槁木寒灰不二門，禪功道力何妍陋。
綿扇偶吟一首
作者：蘇籀
朝代：宋

拏雲擘繭寫蘭亭，洴絖娃宮箑柄成。
皎潔中規捐月斧，清雄消暍並桃笙。
玉毫躔內乘鸞女，冰鑑光中墨客卿。
愛惜御冬充便面，辟寒撫勉燠屯營。
編聯偶作
作者：蘇籀
朝代：宋

躭飫神奇致，思研理趣幽。
崎嶇由考倣，勉勵似鉏耰。
明耀鑑頻拭，醇精酒屢酘。
編聯存隻字，解悟失全牛。
曷可裨宏議，于何答彼諏。
達辭宜駕說，典學善宣猷。
渾渾窺姚姒，專專切旦丘。
時王資粉澤，天匠不雕鎪。
愍惻元元意，彌綸色色優。
雅馴鎸鄙固，切實忌飄浮。
自古英莖肆，于今都市謳。
近誰臻壺奧，遠孰擅風流。
壹鬰窮居氣，荒唐失友愁。
湛酣及醲郁，浸漬復優柔。
斐綺資咍噱，蕪枵寡晤酬。
不爲傷手斲，無取强顔羞。
管氏攘戎索，元龍高卧樓。
激昂牽老憊，書劍判悠悠。
纖阿一絕
作者：蘇籀
朝代：宋

不瑕彭澤願言中，都冶姿年慧則通。
揭調郡齋賓孺子，孅阿蒨粲駐芳蹤。
羣盜一首
作者：蘇籀
朝代：宋

貪得不知義，流風紊四維。
珪珇實盲昏，黥髠亦覬窺。
諒非跖蹻才，競揭椎埋旗。
巨猾肆滔天，小醜爭攘欺。
立國計安出，顧無以家爲。
三州破竹勢，吏卒傷撓隳。
越人竟何能，非復尉佗時。
壺簞迎王旅，克捷劍之湄。
閩府幸宴然，一毫未嘗虧。
噫吾有以待，致爾由他歧。
殘蘗失追襲，諸將咸思歸。
勉哉方伯職，力拯鄰邦危。
漳濱拏未解，蜂蝎生武夷。
姑息倒囷藏，諄複行文移。
近事苟目前，遠憂那敢知。
天運未太平，佛力亦其微。
武夫勿告勞，儒冠須出奇。
知人與安民，此責誠塞之。
耕者得古玉指環一首
作者：蘇籀
朝代：宋

百世繁華墮劫灰，淒凉斷簪并擘釵。
淑顔窈窕亦塵土，指環耕出田中來。
野人辛勤務稼穡，兩手龜拆闢草萊。
未知此環竟安用，但訝光采尤奇瑰。
王孫捉麈不辨玉，手面膏拭無纖埃。
柔荑纖纖擢紺袖，五雲書勢高崔嵬。
金撥收聲飫犀筯，冰遏紅牙誠妙哉。
指環不肯貧家售，東鄰女貧人道醜。
巧梳墮馬長掃眉，五色紝針工組繡。
古人製器知爲誰，今時豈乏春風手。
春葱銀甲深藏袖，偕老賦詩須我友。
聞舊曲一首
作者：蘇籀
朝代：宋

短舞長謳撩性情，狗翻砑鼓醉承平。
六么花下西湖集，三疊雲凝玉塞聲。
治世之音豈淪謝，淫哇已極返和清。
關雎正雅終知律，前聖嘗云畏後生。
聞鄰娃酣謳一絕
作者：蘇籀
朝代：宋

冶蕩淹嫺誰爾令，五陵妍騃可憐生。
蘭堂委巷喉呀囀，信有秦聲非越聲。
臘雪一首
作者：蘇籀
朝代：宋

吞屋糝空嗥越犬，如椽懸乳戰吳僧。
皛然一色紛無際，飄瞥羣花散却凝。
人迹禽飛遭屏絕，竹端松頂重何勝。
將軍逐虜弓刀濕，坐幄書生能不能。
臨雙溪一首
作者：蘇籀
朝代：宋

汪汪西步桃花候，去去南巒蒼狗雲。
日煖汀沙牧人夢，春嬉鳧鶩野夫芹。
繚郛左右交流澮，彼岸烟昏漲梓枌。
頷首悠然辨真趣，會心比況有奇聞。
與可墨竹二十韻
作者：蘇籀
朝代：宋

天工奇水墨，晴景照檀欒。
影動嵇阮愛，筍穿淇渭干。
禪翁三昧力，老手一揮間。
意匠先鶻落，心造忘筆端。
芥胸極蓊蔚，振袖疾飛翰。
道妙進乎伎，自得即之安。
剛耿在眉睫，歲寒出脾肝。
動色娛傾耳，可聽非惟觀。
颯遝掀翠羽，交戛敲琅玕。
雷驚碧霄聳，風倒懸崖攀。
雨霜斜重勢，龍鳳飛鳴竿。
勁挺加掩冉，英奇閱雕殘。
緹繒釘牆仞，秀絕襲衣冠。
備悉湖州派，恨不彭城看。
不可無此君，寧可弗至膰。
買林自虧蔽，折檻縈叢攢。
房攏侍便嬖，園苑隔扃關。
要見一室中，幸容四壁寬。
此畫會通靈，請公牢鐍緘。
王侯儻奉借，定鏁空厨還。
舊遊一絕
作者：蘇籀
朝代：宋

慨悵秦關舊儕侶，綾袍韘䪓火鐮囊。
南來放馬遵舟楫，鱸鱖西風號本鄉。
舟中懷古一首
作者：蘇籀
朝代：宋

耀德先王不耀兵，汪洋施澤在生靈。
孰違天戒并民欲，不愛邦家嗜虜庭。
作俑亂生誠有自，覆車勢合亦難停。
山河異境傷王導，雲海高翔羨管寧。
願以絲毫裨漢室，豈無弓矢斃胡星。
愚翁事業空遺臭，經義分明戰血腥。
苦熱二首·其一
作者：蘇籀
朝代：宋

示病劉松殊不飲，爍燔汗眩兀如癡。
塵囂堀堁東山扇，汩濁祇慚叔度陂。
茗汁粟漿迴渴夢，大門高屋憚炎曦。
生靈惴惴苗同槁，救暍哀祈風雨吹。
苦熱二首·其二
作者：蘇籀
朝代：宋

越吟吳詠兩參商，我那皋原儂水鄉。
赤地千倉待舂簸，炎飚九夏劇晴陽。
雲霓不族訟風伯，雷電慚勞驅畢方。
獨卧嗟咨龍伯懶，夢乘天駟灑淋浪。
范箕叟啜茗一首
作者：蘇籀
朝代：宋

無窮賞物胡名達，希世纖柔不計金。
愛雪并花也延命，擲絲與竹却知音。
情閒未絕毫釐念，文艷何妨鐵石心。
雅倩樊蠻誦長恨，飲茶亦可擬芳斟。
著書
作者：蘇籀
朝代：宋

著書前古老虞卿，何必窮愁學乃成。
駕說精心是家訓，修辭肆筆體人情。
少年竦躍文章慕，老去沖融道術鳴。
流略從今皆指掌，粗令衰世不喑盲。
蒔蘭一首
作者：蘇籀
朝代：宋

湘纍鞙佩南邦媚，天女襟期絕世薌。
藝植便應彌九畹，孰知苓藿與詹糖。
蒙和府待制寵和前韻又承東湖水嬉之招一首
作者：蘇籀
朝代：宋

一聲巧囀柳巔頭，半丈紅芳送曉籌。
天氣柔嘉收積雨，林花稠疊竦高樓。
七槃長袖重新製，九醞空樽詎足憂。
丘壑夔龍位巖石，何妨紗帽對沙鷗。
藥褚吟一絕
作者：蘇籀
朝代：宋

玉札丹砂寶易知，蜣蜋蘇合粗擎齋。
國醫本草加繁悉，異域琛來獻麝犀。
觀兵
作者：蘇籀
朝代：宋

錯捐金带子輿臺，李典張遼安在哉。
濟溺我應知大略，摧鋒人自得高才。
伍符勤選加搜練，戎閫徐圖妙鑒裁。
引領山西十萬騎，中原失御實堪哀。
觀胡文恭樞密全集偶成一首
作者：蘇籀
朝代：宋

鏗鈜正始音，嚴密萃英耆。
上仁體勛華，四方致雍熙。
文賦鳴升平，聲譽藝林馳。
心口爛錦繡，欬唾皆珠璣。
韜涵白圭玷，揮灑清風詞。
興寄擴無窮，標望擅一時。
聖主逢嘉祐，兩府皆龍夔。
豈應獻納際，造次差毫釐。
百爾賢佞評，卓絕公是非。
獨無許郭術，人實不易窺。
東阿昭明懵，貝錦尤疏紕。
猶子後來傑，元祐參丞疑。
蟬聯襲簪橐，孫侄聲華飛。
婦韓外曾裔，稚子甥曰彌。
撫編可勝嘆，綴緝刻棠梨。
定評楊謝公，遺芳六一碑。
觀闍梨庵高樹梅花盛發一首
作者：蘇籀
朝代：宋

臞儒花裓戒，疇昔井眉箴。
危綠擅丘壑，攢叢薌弁簪。
殷勤蒔芳墢，浪莽縱疏森。
迥映晴空馥，乘凌陰霰任。
狂儔縈栩蝶，尤物富芳心。
玉蕊真人馭，鈴齋水部吟。
燒燈助斜月，吹角伴橫參。
樹下幽禪觀，瓊蕤政糝襟。
解罷京局一首
作者：蘇籀
朝代：宋

運水擔柴力分遭，挾持泥古小儒勞。
浙潮屹起岷峨上，越巘遮蟠江海滔。
一葉鷗湍尋婺女，半生瓢泛信魚舠。
曩時瓜步從容侶，好糝藜羹待共轑。
訪鹿田二首·其一
作者：蘇籀
朝代：宋

隱士雲凝北山麓，將軍樹竦碧崖寒。
烏犍戶富犂千畝，蒼簳梯空擢萬竿。
犖犖馬鞭貪快睹，森森僧席飫奇觀。
未應泉石減天竺，自古英靈招考槃。
訪鹿田二首·其二
作者：蘇籀
朝代：宋

夕陽紅曬稊生粉，曉露凝清栗脫蓬。
樂歲人并厖彘飽，高城地隔馬牛風。
禽鼯天籟互鳴囀，林薄山屏競蔚蓊。
採杞擷芎薪水暇，吾從龐老興何窮。
試闈即事三絕·其一
作者：蘇籀
朝代：宋

鼓士揚桴警五更，爨清檠冷旋吹生。
深衣鄉彥都君子，摩厲三秋衒此行。
試闈即事三絕·其三
作者：蘇籀
朝代：宋

一坐據梧床刃消，五星競耀燭秋宵。
掃廳禁近延僧孺，孰謂詩書避賦繇。
試闈即事三絕·其二
作者：蘇籀
朝代：宋

近歲顓門不讀書，右文搜拔廣該儒。
立言不朽非吾任，貪叩玄門隱者廬。
誘學徒一首
作者：蘇籀
朝代：宋

瞥聞立覩且湛研，討索思臧義理穿。
剖析賴經宗匠手，絕羣羞拍腐儒肩。
鴟鴉嗜鼠顓門蔽，博簺忘羊失路偏。
警策後生文憲種，若爲準擬即真賢。
調王季恭省幹
作者：蘇籀
朝代：宋

治幹怪君呼滑八，話言明府取王丞。
九皋未省山雌雉，三窟不逃秋角鷹。
僮鬻斛珠如許價，官居鼎鉞最難勝。
孰令手版投耕耒，苦慕如湯厭若冰。
讀范龍閣五丈奏議三絕·其一
作者：蘇籀
朝代：宋

撫編屢歎才謨遠，早歲升堂拜若人。
亹亹聽言皆破的，龍蛇蟠屈負經綸。
讀范龍閣五丈奏議三絕·其三
作者：蘇籀
朝代：宋

九原英魄誰能作，規略千條殆可尋。
佐佑艱難揣夷狄，似茲舉措好爲霖。
讀范龍閣五丈奏議三絕·其二
作者：蘇籀
朝代：宋

奕枰著著窮機變，庖刃恢恢中會通。
世俗吏能那並比，汗顔血指竟何功。
賦叢蘭一首
作者：蘇籀
朝代：宋

楚郢都梁奇韻佚，嵐溪雲壑初何僻。
根蒂條荂玩九春，葩葉尖萌碧逾尺。
蕙轉東君溢寵光，露浥清華煙染色。
蓊勃天芬透綺疏，英蕤綠艷撩詩客。
滋榮九畹不因人，無際幽深來響屐。
三嗅書帷嘗涉獵，滿把騷人安忍釋。
映俎垂筵紉委佩，斸苔徙檻芳盈室。
燥虛黏膩俗塵清，祛病析酲驅抑鬰。
猗猗不採亦奚傷，雍容屈宋無倫匹。
賞慨年芳次第菲，輕重憎憐從結習。
辛夷爲塢薜蘿門，莎菼蒲蘆類非一。
庭中絕出忘憂右，差等水仙誠莫逆。
遥知最妙嶺頭梅，適口和羹似難及。
更與丘明評國薌，后皇媚之殊赫奕。
贈蘇文瓘
作者：蘇籀
朝代：宋

推明能隼骨專車，按地談天河洛圖。
漢魏晉唐皆貫澈，典墳今昔不荒蕪。
君家庭戶聞風旨，吾事分毫等博屠。
豈待曲終思雅頌，直緣背癢遇麻姑。
預求補益三年艾，深識妖邪九尾狐。
博物偉然窺子產，濟時豈必愧夷吾。
趙和叔大夫母安人曹氏挽詞
作者：蘇籀
朝代：宋

風規王邸韻，筮醮相夫賓。
逐子大家懿，弄孫東第新。
百能知肖嗣，八十又三春。
磬石無虛勒，笄珈不復晨。
跋思古齋詩卷
作者：蘇籀
朝代：宋

娉然林下趣，仙袂擁書籤。
心迹清無滓，情聲慧且謙。
瑣窗龜背戲，彤管兔毫尖。
十願獨非僭，陶云那得添。
近市一首
作者：蘇籀
朝代：宋

摩肩躡足吁屠販，接衽駢顱坌駔筲。
巷隘姑名爲小隱，賓佳不必有珍肴。
龍鍾遊宦如投耒，瑣屑僑民一繫匏。
丘索典墳心跡遠，煙埃咫尺自喧淆。
退士一首
作者：蘇籀
朝代：宋

賢賢高哉古黔婁，獨辨真趣肩夷由。
市朝慕誘吁競求，求仁丘壑良遠謀。
白雲抗志耕平疇，炎天葛製冬鹿裘。
邂逅孤豚笑肥牛，撥剌廉魚脫金鈎。
雄雞曳尾憚俎羞，鷦鷯一枝綽餘庥。
楚楚奢靡翾蜉蝣，下士閹然媚俗流。
嗟嗟此病云何瘳，淵源友尚顔軻儔。
襏襫有暇從帣韝，形爲心役無深尤。
貂蟬夸詫出兜鍪，駟馬高蓋憂人憂，才殫力盡長不休。
上士凌霞宅巖幽，千鎰鶴書那轉頭。
送中書潘舍人省上二首·其一
作者：蘇籀
朝代：宋

紫微雞省待論思，少作英辭寤柬奇。
高浪駕天輸朗漢，紫霄即日奮長離。
然明東里今同道，德裕封敖適此時。
應笑迂慵畸已甚，嗚呼鶴巘綴蟬枝。
送中書潘舍人省上二首·其二
作者：蘇籀
朝代：宋

亟紓多難一羣心，惕厲咨嗟憯測深。
漢制春溫勸敦本，周家夙戒豈無箴。
該淹伯始萬端理，煩悉姬公五誥尋。
愈近清光綴經席，皇風如玉亦如金。
送孫丞法先池陽二首·其一
作者：蘇籀
朝代：宋

樗枌里中契，年輩愧君先。
德邁華腴裔，才優砉剨然。
牛刀恢勿擾，馬首峻高遷。
交薦諸侯鶚，藍田崔未賢。
送孫丞法先池陽二首·其二
作者：蘇籀
朝代：宋

一薰襟趣暱，摻執便它邦。
書劍摇煙艇，鴻光醉綺窗。
縣僚迎節蓋，齊醞綴羊腔。
器宇青雲士，能名賦練江。
送富樞知三衢三首·其一
作者：蘇籀
朝代：宋

琳館屢青書带草，璽封薦捧紫芝泥。
寅車暫此紆台紱，黄閣依前執命珪。
表按山川袴襦內，勸農雲水插秧齊。
論毗國是惟公韙，令順民心不曰卑。
送富樞知三衢三首·其三
作者：蘇籀
朝代：宋

山林引避一無求，遄返巖廊豈自由。
聖主尊賢載謨誥，故家紀善付春秋。
公誠願獎朝中意，密勿謀先天下憂。
臭味久令參籍湜，斐然攀賦畔牢愁。
送富樞知三衢三首·其二
作者：蘇籀
朝代：宋

代天襟量服英髦，能扈王舟出海潮。
輕重裴公陳梗切，安危汲孺絕麾招。
吟牋訪古羊騰石，奕局行春柯爛樵。
謝傅不應丘壑尚，絕塵機警冠當朝。
送才元長樂倅
作者：蘇籀
朝代：宋

東省西臺除吏目，軼才勿謂得途賒。
孰云相貳徒勞職，政恐東南弗復加。
常衮頒宣禮翹秀，仲翔好事走幽遐。
口占十吏傳州檄，指畫千條靖海涯。
榕木覆街飛皂蓋，荔園供餉赫凝霞。
政平訟簡清如水，能賦登高墨似鴉。
咻彼夷音姑洛詠，歸來越橐換吳娃。
摳衣岑范欽高致，談舌瀾翻潑貢茶。
送朱喬年被舉薦監石井鎮
作者：蘇籀
朝代：宋

石井鎮初騰一鶚，管城子健斡千鈞。
已然自足雄吾黨，其進祇應軼古人。
衣被卉裳殊欲慣，解捐犢佩猾商馴。
萬鍾他日扶危手，五斗怡怡爲奉親。
送李舉之武博學宏詞
作者：蘇籀
朝代：宋

稷下機梭纂奏篇，犀通木癭炳彪然。
盛朝耆望門庭懿，哲匠宗師典據全。
掉鞅春闈賈餘勇，賞音盟主詫稱妍。
峻登名第高酬擢，臺閣容儀繼武傳。
送滁守蔡瞻明提舉
作者：蘇籀
朝代：宋

史家汗簡編年垂，掌武集賢籌政機。
君侯祖烈冠前世，內外貽厥真天資。
景靈審象丹青炳，端靖顒昂席慶基。
浙港之東早乘驛，卓爾羣吏諸侯師。
云何士元淹驥足，留滯太史周南維。
淵源濡染由所自，甚美而度多文詞。
猗歟兩祖揭二柄，雹凸騫翔天下知。
奈何恬無進擢慕，鈎引吹噓衆力微。
冷煙橫雨秋濤外，滁邦山水停一麾。
貧交摻執空里巷，截𩍐那復留驂騑。
氣宇前修令儀範，才具時儕高品題。
綠綺尋繹醉吟操，清流感慨神武遺。
側聽褒嘉最郡課，水衡促召夫何疑。
車輪繼斲心自了，桑榆稍收宜赴時。
珍嚮高標警衰鈍，鄙哉不敢多陳詩。
送王機宜歸襄陽侍下一首
作者：蘇籀
朝代：宋

乃公振旅來，河湟新奏捷。
詩禮壯齋壇，荆州初妥帖。
王郎賦緇衣，旦暮刷燕越。
從容挽六鈞，邂逅記三篋。
賞奇必先覩，語怪尤欣愜。
樵徑曳斑杖，僧窗敷白氎。
解頤千慮却，爬癢衆賓厭。
轅門熊虎士，鐵面竦長鬣。
椎牛赴大釂，割肉揮長鋏。
酸寒商公邑，會我縈仕牒。
兒嘷羹不糝，女瘦裙剩摺。
嫉邪髮衝冠，憂國鬚屢鑷。
侯家有美載，寒冬相煖熱。
騕褭带青萍，於菟包璅甲。
風磴好扶輪，冰溪多病涉。
淒凉熊耳下，小雪輕塵浥。
升堂語君公，浚治千樓堞。
勉勉足兵食，孜孜撫疲苶。
政成在簡易，可大賢人業。
送程孚叟知歸州·其一
作者：蘇籀
朝代：宋

岷江浮萬里，吳嶠駐彌年。
笑理歸艎去，牢愁失眼前。
德門桑梓盛，佳郡鶺鴒聯。
委寄參羊陸，宜知備敵先。
送程孚叟知歸州·其二
作者：蘇籀
朝代：宋

東都人陸海，遊集若爲忘。
筮史同微貨，僧坊共小凉。
卜鄰栖輦轂，返旆促囊裝。
巽坎知人意，奔騰達侍旁。
送芍藥者一首
作者：蘇籀
朝代：宋

披猖二十四風花，淑美豐融殿百華。
畀付碧莖頩粉蕊，薰裁溫馥疊鮮葩。
無言似笑詩魔惱，比韻侔嬌女艷加。
壯歲逐春心欲謝，酥煎靡麗遠泥沙。
送范比部持節廣東
作者：蘇籀
朝代：宋

羊城使者神仙中，苒苒叱馭凌雲蹤。
繡袂吾徒强摻執，解手一舉南飛鴻。
君侯烜赫標肉譜，文正烈祖忠宣父。
典刑付託呼所鍾，經國風規儼如故。
傷時嗟我思古人，遺直茂勳君世嗣。
春秋主盟由范氏，不戰屈人從范智。
備嘗世故無難易，出入淹迴俱掌計。
世推汲偃似長孺，共懷下惠賢展喜。
鳥言夷面吾氓耳，豈弟公清渠自理。
聲華本實警蠻貊，鋒穎天然加峭利。
轉糧遵海爰究度，併按三河應不避。
追車少日便還朝，首出儒林冠循吏。
送蘇念八郎下第西歸梁益
作者：蘇籀
朝代：宋

金昌亭下泊舟艫，木馬關西趙郡蘇。
建鄴魚飧武昌水，延陵皋壤霸王都。
吾髯軒軼登樓賦，汝器切磨清廟瑚。
刷羽三餘鴻鵠舉，亨衢甲乙看先驅。
送趙憲御史赴江西三絕·其一
作者：蘇籀
朝代：宋

崆峒日煖嵐巒麗，章貢桃花春漲豪。
避傳封人候驄馬，道旁武吏各鞬櫜。
送趙憲御史赴江西三絕·其三
作者：蘇籀
朝代：宋

冷坐從嘲瓶井眉，俗流淺拙更忘遺。
道鳴庶矣多聞力，建武官僚舊漢儀。
送趙憲御史赴江西三絕·其二
作者：蘇籀
朝代：宋

賈生纂著五十八，元歎風規自伯喈。
貪吏革心寬貶坐，頑甿耒耜不椎埋。
送都屬八舍弟桂林買馬一首
作者：蘇籀
朝代：宋

夷德貪婪漢財賄，莫惜金多能使鬼。
噴玉難拘伏波式，上駟超摇獻天子。
子今叱馭湘南裔，桂嶺下下復高高，鳥驚獸駭征人喟。
當官官事從容理，思馬斯臧由此始。
電尾風騣未平齒，絕壑踔山如歷塊。
執驅效牽髯校尉，槽櫪經由書殿最。
謝公總統修戎備，二柄德刑兼兩寄。
不矜吾黨愈推能，宵旰潛心活國計。
雜沓英豪乘虎騎，日闢神州一百里。
送陳夢得省闈一首
作者：蘇籀
朝代：宋

棘闈春曉鏁南宮，文柄伊人掌握雄。
巧射穿楊驚破的，克家長箭挾良弓。
懷經負笈雲霞集，出手成盧月桂藂。
玉殿賜袍黄紙詔，布衣馳騖黑頭公。
送韓少汲萍鄉尉
作者：蘇籀
朝代：宋

大門人望舊旌旄，嶺表瀧頭罄錯刀。
中饋從誰合紅巹，郵亭自詭絮征袍。
青衫九品非君慍，黄卷連車慰我曹。
蘭蕙滿山山水縣，遥知放意詠離騷。
連雨作寒二首·其一
作者：蘇籀
朝代：宋

三杯卯醞雨輕寒，鼓腹侏儒恃縣官。
樵指汲肩親課督，僧籤禪榻謝雕鉆。
龕燈危蕊挑停久，編秩雌黄點𪑮乾。
未許漢陰修渾沌，周詩三百近研觀。
連雨作寒二首·其二
作者：蘇籀
朝代：宋

未應牢杜敬通關，寄傲足怡元亮顔。
冗齪凡庸何異目，粗疏潦倒幸投閒。
平生那識賈三倍，晚節猶窺道一斑。
調燮裁成真大治，茂弘先進實非孱。
連雨偶成二首·其一
作者：蘇籀
朝代：宋

檻櫺生菌地生衣，釜甑有魚盤有薇。
適俗簪裾取縈挽，累人口腹得嶇崎。
行看海霧江雲盡，却放風臺月觀輝。
撥置圖書絕欣慨，一巾一鉢款山扉。
連雨偶成二首·其二
作者：蘇籀
朝代：宋

愚翁夸甫骨應寒，宇宙因誰危與安。
治道灼知斯鞅妄，中興竊擬導安難。
文章一伎真何益，得失他年極易觀。
私喜崔駰薄班固，繆賢朱博毀師丹。
遊寒谿次醅字韻題九曲亭一首
作者：蘇籀
朝代：宋

幅巾戲漉彭澤醅，尺書間覓來禽栽。
東坡居士五年久，真主未遽求鹽梅。
扁舟夷猶水刻窟，雙履禿缺峯峩嵬。
招揖西山與東魯，迴首閶闔并玉臺。
標牓高甍方外景，不染時世毫端埃。
倚空千重翡翠蓋，落日萬頃琉璃堆。
興酣魚鳥安樂國，喜溢僕馭陶家罍。
惜哉二老削舊跡，不論石上并牆隈。
碕岸橫舟昔時處，刻劃獨免漫蒼苔。
梵剎青蓮舊僧社，徑遂幾合無人開。
方今九原如可作，足使四海無凋摧。
封章千載垂可否，玉堂黄閤猶儋雷。
精義窮神致實用，不變生死無去來。
天下書生踐遺跡，棠蔭處處思賢哀。
遊服者二絕·其一
作者：蘇籀
朝代：宋

墨綠螺青金翠耀，鬻謳沽笑泥娛遨。
茲辰儻卜吾髯夜，陶寫醉醒雙鳳嘈。
遊服者二絕·其二
作者：蘇籀
朝代：宋

畸情灰灺妙齡懷，佳月澄虛適與偕。
隱几噓天嗒然趣，參同九鎖啟仙階。
遊鼓山一首
作者：蘇籀
朝代：宋

呼船起柁乘潮平，掠窗飄箔疏雨傾。
漱石枕流東道主，櫛風沐雨吾曹行。
百尋懸瀑瀉紳珮，兩邊喬木翔枅甍。
乞漿滿甌牛乳粥，縱酒下筯駝蹄羹。
躋摩頂踵歷蹬術，牽挽葛藟披荆榛。
荒浪攙差復奄靄，巀嶭屭贔仍稜層。
嘷煙嘯雨猨鶴宅，絕山航海樵漁能。
草衣穴處避世士，木食澗飲安禪僧。
芝房雲閣無盡藏，月屏風幌長明燈。
笑看闤闠一蟻垤，揮斥氛祲投蠻藤。
經行石竇解縢屩，飲灌匏杓談淄澠。
莫嗔踏碎蒼苔色，莫嫌汲濁陰井清。
膏肓泉石有鑒裁，騰踔巖崿試股肱。
要識石鼓真面目，立置枕几非繪繒。
風吹楊葉此山下，欲問故老知誰應。
市朝一夢爭奪際，山海蕭散堪伏膺。
過故丞相呂汲公墳剎二首·其一
作者：蘇籀
朝代：宋

元祐推諧弼，乾坤豈小康。
曹參尚清浄，蕭傅性剛方。
報國無遺恨，興邦舉舊章。
累年公議白，名與日星光。
過故丞相呂汲公墳剎二首·其二
作者：蘇籀
朝代：宋

纏綿思舊賦，沈痛八哀篇。
宇宙門人盡，謀謨國史傳。
高閎人莫及，何代獨無賢。
欲說源流遠，還應筆似椽。
避地詠史一首
作者：蘇籀
朝代：宋

量力難貪督亢圖，馮亭致地禍來歟。
摸金公子驅長戟，割地先生醉墮車。
乘傳有人延劇孟，運籌何術困由余。
鬼方政賴高宗克，雅信周公無逸書。
避暑山寺二首·其一
作者：蘇籀
朝代：宋

瓜瓠成時肆割烹，芰蓮相屬足逢迎。
掃寬堂廡囂煩解，汲冷盆壺頮濯清。
畏景賢愚殊苦樂，凉飚遍灑不堪名。
倦禪謾許絺衣掛，秋朔逍遥竹几橫。
避暑山寺二首·其二
作者：蘇籀
朝代：宋

冷澈雞蘇水，疏凉蟬翼綃。
山林等袢燠，江浙劇枯焦。
蔭暍恫生聚，吁雩訴泬寥。
乾坤棋鬬劫，終局算虧饒。
邵公濟求泰定山房十詩·下馬橋
作者：蘇籀
朝代：宋

泉下顔光祿，二紀瞻馬首。
停驂肅松檟，風節應不朽。
邵公濟求泰定山房十詩·懷伊亭
作者：蘇籀
朝代：宋

龜雒儼如故，玉靈誠有知。
歸艫带江海，澡濯我清伊。
邵公濟求泰定山房十詩·松門
作者：蘇籀
朝代：宋

晝扃熟鹿守，晨啟素鴉馴。
延陵掛孤劍，吳月照峩岷。
邵公濟求泰定山房十詩·柳陌
作者：蘇籀
朝代：宋

輞川題作浪，武昌栽屬官。
愛思如孔階，茸髯擺奇觀。
邵公濟求泰定山房十詩·桃溪
作者：蘇籀
朝代：宋

懷仙津步翳，凡聖隔兩塵。
長統植園果，老幼分甘珍。
邵公濟求泰定山房十詩·盡山亭
作者：蘇籀
朝代：宋

蟻封于何險，醯雞豈必嗤。
須彌一目了，亭中大然之。
邵公濟求泰定山房十詩·竹溪
作者：蘇籀
朝代：宋

側生昂九霄，蕭森谷量簵。
溪嵐翠欲滴，塵外嵇阮趣。
邵公濟求泰定山房十詩·褒勸堂
作者：蘇籀
朝代：宋

易經傳父子，前後弓帛賁。
衣鉢堂室中，千古發潛祕。
邵公濟求泰定山房十詩·邵公泉
作者：蘇籀
朝代：宋

源深派河漢，蹙蹙尋常窄。
嗜芰借甘滋，無涯君子澤。
邵公濟求泰定山房十詩·采薇洞
作者：蘇籀
朝代：宋

以心爲形役，徇人失天真。
蕨薇與杞荑，求仁始得仁。
酴醾一絕
作者：蘇籀
朝代：宋

梅釅蘭氳芍藥清，旃檀婆律萃天馨。
試開秦趙當年目，何藉珠簾翡翠屏。
酴醾一首
作者：蘇籀
朝代：宋

絆挽風光數丈枝，曳松拖雪不勝宜。
濃鉛輕素誰調練，鬰蕙滋蘭無等夷。
婆律著人酲自解，昆吾雕玉賞尤奇。
攀條嚊蕊思京洛，末利晶熒自一時。
釂飲一首
作者：蘇籀
朝代：宋

珠零醇碧郁春槽，矯首梅林釂自陶。
橫槊未應隨李廣，團詞亦足擬王襃。
俯從觴詠山陰禊，遥說笙簧錦里遨。
取次難論禦戎策，豈知蛙臛鱣鯖臊。
重陽一首
作者：蘇籀
朝代：宋

籬根金色小正時，醅墊風高與節期。
耿耿挑燈聞夜誦，匆匆刈穗飫晨炊。
閨娃犀蕊香盈把，朝士茱萸酒一巵。
蓋世豪雄健天下，感秋應待羽觴治。
金華邵氏面山臨溪而居又架木爲亭雲林丘壑之勝趣乃兼得之邵氏求其名予誦東坡江郊詩名之曰蒨絢題一絕
作者：蘇籀
朝代：宋

茂林翠巘碧潺湲，凉月白雲飄素筵。
几杖逍遥領其會，佳哉蒨絢有餘妍。
鑒裁一首
作者：蘇籀
朝代：宋

喬公評老瞞，謫仙奇郭令。
視遠數十載，偉歟真智聖。
破賊此郎子，勿反吾同姓。
凡才慁世間，鑒裁惟其證。
大奸初難辨，明者獨深省。
若人與斯評，厥重如鐘鼎。
紛紛女媧土，安在所譏病。
惟賢則知賢，絲亂行將整。
掩書坐前軒，老眼安敢瞑。
閒詠一首
作者：蘇籀
朝代：宋

肆筵無釦器，釘壁但鑱碑。
慨歎慕前躅，咨吁亦小知。
飪諧棋酒伴，瓶遠井泉湄。
自許羲皇上，陶然絕曠夷。
閩中秩滿一首
作者：蘇籀
朝代：宋

蠻府同僚問字奇，老成衣鉢舊箴規。
颶風不訝飛黄雀，汙瀆猶將貸病鴟。
前日幕謀非妙伎，今時民瘼愧良醫。
徑從南浦携書笈，吉貝裳衣皂帽帷。
陋居一首
作者：蘇籀
朝代：宋

平生甕牖蔀茆菁，江左那無寸土寧。
遊宦飄然紆幕燕，陋居粗有讀書螢。
浮生佛脚須當抱，亂世儒衣便欲停。
天定災祥在淫善，北溟安得勝南溟。
陪侍知府待制丈巾山高設竊聞是日賡和去春林倅紅樓風什奉繼一首
作者：蘇籀
朝代：宋

磴蘚梯飚最上頭，挈排犧象主觥籌。
從容北海能延客，酣適東風詠倚樓。
獻歲順成當大有，名儒過計與私憂。
仰看鳳德翔千仞，總領鴛鸞也狎鷗。
陳䋖男求厥父挽詩二首·其一
作者：蘇籀
朝代：宋

閫室良規範，萱堂子職修。
儀形儼惇碩，積習肖風流。
疇曩鄉鄰援，悽凉川逝愁。
太丘純豈弟，慈愛理能周。
陳䋖男求厥父挽詩二首·其二
作者：蘇籀
朝代：宋

克家宗從譽，澗屋竹林莊。
情話非前聽，門庭付令郎。
短生風燭頃，遠日隴丘傍。
紅粉祠堂壁，亦應鎸短章。
陳翁妻何氏挽詞
作者：蘇籀
朝代：宋

馴和乃宗競，攻苦更家豐。
不失蒸嘗職，無非女士風。
南陔泣笄冠，中饋歎光鴻。
夜績燈誰續，承承錫祚隆。
雕木工
作者：蘇籀
朝代：宋

君不見嶧山高崖斯相蹟，棗木刻模真並失。
又不見深之袖手安國碑，帝悟百牛掀倒石。
秦唐二子皆有聲，何必今人不逾昔。
拙工礪器雕不已，印版傳書差可貴。
方趺圖首效碑影，穿鑿膠黏總紕纇。
鳳山之水生瓊玖，斲磨光澤堅而黝。
文章光艷照千古，玉牒萬金吁可剖。
刊劖四海多名手，何必區區鎸腐朽。
雪齋即事一首
作者：蘇籀
朝代：宋

熾炭雪窗塵簡編，慵偎毳被藉粗氈。
卯晨呵筆冰膠研，乙夜橫琴凍折絃。
郁郁烹鮮具羹戛，浮浮炊餗忍饞涎。
鬻薪清爨庖丁粗，鼎俎逾時不解羶。
靈巖寺偃松一首
作者：蘇籀
朝代：宋

直哉十尋幹，亭亭無附枝。
紆哉獨縱肆，蟠據何離奇。
垂髯鬰千霜，蛟臂犀兕皮。
揉剛爲謙屈，至高而聽卑。
攀玩凡幾曲，凜冽英雄姿。
傑卓矧尚同，擺落造物爲。
進乎繩纆外，詭異有所施。
激耳奏竽瑟，超世騰龍螭。
橫秋老氣逸，軼材那紲羈。
高可容冠輿，清甚生泠颸。
先容器萬乘，愛身恐無辭。
抑抑衛武公，逮下文王妃。
筇竹與酒壺，掛空憩寂時。
客來秋冬際，狗駟車雞栖。
有僧捫翠拂，擎跽求此詩。
鞏采若求厥父令尹德秀挽詩
作者：蘇籀
朝代：宋

東魯懷經慕先哲，齋房僻處盛門徒。
勉陪流寓推鄉校，優選文華慶仕塗。
議獄蚩氓生活路，削鋤姦軌亟揚枹。
遺編亹亹乘儒典，濟美弓裘後世模。
韓省幹子平薦章應格朋友漠然未知忽改京秩作七言近體一首賀之
作者：蘇籀
朝代：宋

山雌澤啄競騰軒，孰有昂駒局短轅。
造物至公殊弗置，窮交未喻枉焦煎。
鳳批一諾膺天陟，馬頸三槃朝日邊。
虎鼠獰尪隨秉筆，銓曹常格勿從旃。
韓簿之常山送行一首
作者：蘇籀
朝代：宋

蒼隼卑飛亦將擊，素琴不擬貴高張。
勾稽俛首親朱墨，甘旨役心謀稻粱。
吏幹能稱追伯仲，朝端近例寘周行。
題名塔廟經坊市，俯瞷煙雲越澗岡。
相勉三餘牽著擬，助栽九畹待芬芳。
縶維騏驥初從軛，强勁蒹葭要飽霜。
縣小官閒無甚責，秩卑俸薄又何傷。
公田私畝工夫遍，世閥前修在激昂。
題僧寮白瑞薌一首
作者：蘇籀
朝代：宋

芳蕤何蒨絢，尤物真旖旎。
五葉映雕欄，三椏駢粉蕊。
妍分春月魄，香徹肌骨髓。
壁觀艷成魔，鶴林神作祟。
豈特梅可簪，殊勝麝多忌。
野藋與戎葵，猶堪解其穢。
題兩黄仙人鍊丹山頂一絕
作者：蘇籀
朝代：宋

絲毫觸石千山澤，喙吻傳聲萬壑雷。
信有蘚書標洞府，不應俗駕半途迴。
題劉紫微貢父公是集一首
作者：蘇籀
朝代：宋

惆悵欒城舊朋執，何殊闕里孔顔徒。
達生自信誠知命，晚節遭逢德不孤。
貫悉該明漢中壘，雍容通雅蜀相如。
老成流輩方吹薦，典訓斯文示後儒。
疏奏襄陽正平手，表章天策伯襃俞。
明窗棐几一呻繹，背癢政逢長爪姑。
題南圃一首
作者：蘇籀
朝代：宋

妖嫺十五餘，清春破瓜初。
婉膩詎如玉，凌風素雲裾。
鶯燕妬聲實，窈心自有夫。
取憐逆萬目，白地腸應無。
惶惑少年士，逐麋不顧菟。
傾囊買消渴，借問誰家姝。
題善草字者一絕
作者：蘇籀
朝代：宋

獐獵包羞爵秩加，輿人捧腹只呀呀。
踏摇妍狀當壚手，如許銀鈎殆可嘉。
題張公文潛詩卷一首
作者：蘇籀
朝代：宋

羣才奔正始，辨論軼髯卿。
諸老力推轂，斯文有定評。
龍旗叔孫氏，金筆左丘明。
杕杜嘗嗤點，椒蘭足陷傾。
窮途乖黨侶，陋屋掛冠纓。
彰炳流千載，嗟咨奠兩楹。
桑枌墮兵火，簡札落寰瀛。
態度雲霞蔚，瑰奇珠玉生。
淵停真可挹，川駛不留行。
機杼班揚舊，笙竽陶謝并。
風騷齊穆若，郊島埒低平。
百末芳蜂採，千岐理刃迎。
斧斤皆閣束，鑿枘自天成。
大論尤宏博，短章工冽清。
精微演孔佛，剛毅獎周京。
糲食何曾饜，高標不朽名。
斐然愚小子，欽詠有餘聲。
題徐師川詩卷一首
作者：蘇籀
朝代：宋

學究村村自謂賢，西京涇渭派淪漣。
古人聖處工研貫，新義阿時力洗湔。
炳闊多聞包宇宙，閴寥餘韻出蹄筌。
飄然徑造騷人室，老憤應加視後鞭。
飲東窗一首
作者：蘇籀
朝代：宋

丈夫藴挾胸懷奇，浩然幅鬰干虹蜺。
俚儒婉孌習和雅，竊笑胡爲瓶井湄。
奈何平世事蹇蹇，奇士矯犖矜云爲。
伏波不屑兒女暱，馬革自詭排羌夷。
叔子逢時經廟略，入則造膝出詭辭。
燕公異禮集賢殿，筆削金泥玉檢儀。
賈生前席覲宣室，立談痛哭纔幾時。
敬通杜門老著述，言溢千紙罔設施。
骯髒黄冠遁丘壑，一旦端委偕龍夔。
愚生尚友千載後，讀書探道無津涯。
猖狂置章留黼座，腐塵潦倒曾何裨。
世承朝恩萬鈞重，省思此去酬毫釐。
黄筌畫金盆鴿孟蜀屏風者也一首
作者：蘇籀
朝代：宋

孟氏觀闕嘗鮮新，虯虯栱桷翔青冥。
可憐當年百事足，鬼眼未遽窺高明。
鋪首倉琅百樓聳，寶簾珠带關銀屏。
風臺露榭敞錦纈，朝朝暮暮吹竽笙。
鵝溪白繭冰雪清，黄史舐筆研丹青。
屏間觀者誠粲者，醉頰融煖蘭膏勻。
金槃滴取宮桃露，點𪑮鉛朱三昧處。
融怡宿粉暈嬌紅，一片辭枝三月暮。
妙趣忘言心獨覩，花好更教宮女妬。
綵翎降趾戲宮廷，啄哺馴和謝籠籞。
跖石窺盆刷羽儀，天樂鳳簫鶱欲舉。
智者創物仁者守，何嗟及矣何追咎。
當時高岸尚微茫，零落萍蓬入誰手。
華堂粉壁倚叉竿，五十年前亡是叟。
細說盈虧閱今古，我曹知愛當知惡。
此間風韻出成都，花上杜鵑啼最苦。
見之坐右久彌新，咄咄庸工難與語。
龍井僧全示寄庵樞密程公累篇季文弟新什求余繼其末一首
作者：蘇籀
朝代：宋

程蘇中興什，同庵有後前。
前朝沙門首，辨浄超卓然。
耆宿失聞聰，飫參餘小全。
龍泓風篁巘，荏苒二十年。
緇儔幾換易，巖崿豈變遷。
亭亭百歲杉，泠泠九淵泉。
梵音擾龍性，玄解忘魚筌。
有客輦瑰詭，無情施繒錢。
佛法佇隆興，般若須人傳。
更令觀剎麗，但俾子孫賢。
三空正覺路，一喻實相圓。
不替人天師，重新演教禪。
龍翔真歇和尚求詩贈一首
作者：蘇籀
朝代：宋

象骨巖居閩府教，江海兩封黄紙召。
孤雲自南仍更東，阻覲堯蓂友廊廟。
講通明論毗曇經，一佛出世祇爲人。
凝師白傅有真契，鑿齒彌天必相值。
河漢滔滔渺涯涘，三反九折時遊戲。
簦屩躋堂累千輩，鍧雷激電非思議。
毫忽微差失大千，同盡鴛鴻與螻蟻。
菩提一切皆具足，刮膜分光誠豈弟。
體味龍宮七佛書，盧老面目云何是。
餘生流浪無明窟，迴首塵塵非自己。
季咸鬼眼必見窺，和璞妙算應不遺。
大士知言善呵蔽，朝聞夕殞甘如飴。
疑蛇一祛病當愈，識路還家要有時。
金華士女涕泗流，胡爲决往龍翔遊。
是間雖住亦非住，奔軼常行祖師處。
句·其一
作者：蘇籍
朝代：宋

醉鄉須待我，詩社莫添人。
句·其二
作者：蘇籍
朝代：宋

夢蝶豈知真是蝶，騎牛何必更尋牛。
句·其一
作者：蘇紳
朝代：宋

游人漢女投珠路，野火荆山出獵朝。
句·其三
作者：蘇紳
朝代：宋

一篇此日摛鴻藻，五色它年浴鳳文。
句·其二
作者：蘇紳
朝代：宋

城郭依然鄖子國，山川分得楚王臺。
句·其四
作者：蘇紳
朝代：宋

它年躍馬相逢處，記得先生舊姓名。
惠山寺并簡竇公
作者：蘇紳
朝代：宋

綺塍行盡入松門，暫拂塵纓袖惹雲。
海月未升樓上見，湖波初起坐中聞。
寶扉膜拜青蓮相，石案傍行白㲲紋。
促榻偶隨居士語，煮茶燒栗到宵分。
膠山寺
作者：蘇紳
朝代：宋

驅馬款禪扉，松風冷拂衣。
紅塵不到處，青嶂此忘歸。
鳥望生臺下，雲侵講座飛。
楞伽味真趣，轉覺俗緣稀。
金山寺
作者：蘇紳
朝代：宋

九派分流涌化城，登臨潜覺骨毛清。
僧依玉鑑光中住，人踏金鰲背上行。
鍾阜雲開春雨霽，海門雷吼夜潮生。
因思絕頂高秋夜，四面雲濤浸月明。
長生檜
作者：蘇紳
朝代：宋

幾年飛錫倦尋芳，雲衲斕斑掩竹房。
一榻夜禪蒲座穩，滿盂春供藥苗香。
汲泉巖畔驚猿飲，裁葦池邊引鷺翔。
像室霧昏燈焰小，石樓風度磐聲長。
攀蘿別嶺衝寒霧，掃葉前林趁曉霜。
大抵僧居遺俗慮，此中身世更清凉。
詩一首
作者：蘇緘
朝代：宋

使君尊老致聃彭，躋彼公堂醉兕觥。
祝饐俾觀新禮節，縱談猶說舊昇平。
厖眉昔日商山皓，尚齒當年洛社英。
盛事歡傳旴水上，賡歌歸羨屬儒生。
句
作者：蘇耆
朝代：宋

上到天門最高處，不能容物只容身。
虎丘
作者：蘇耆
朝代：宋

虎踞標靈跡，危樓杳靄間。
劍池沉石壁，金池湧秋山。
塔影松軒斷，雲迷蘚逕斑。
磬隨靈籟盡，鶴伴老僧閑。
有句慚先哲，無辭愈厚顔。
我來聊寫望，頓覺離人寰。
題惠山翠麓亭
作者：蘇臺父
朝代：宋

山勢叢叢向北盤，高僧平日爲開軒。
莫嫌長有車馬到，真愛都無鳥雀喧。
剩長松篁留日脚，少移桃杏破雲根。
十年往返未曾厭，煮茗嘗泉到酒樽。
丙子仲冬紫閣寺聯句
作者：蘇舜元
朝代：宋

白石太古水，蒼厓六月冰。
昏明咫尺變，身世逗留增。
橋與飛霞亂，人間獨鳥升。
風泉冷相搏，樓閣暮逾澄。
反覆青冥上，躋攀赤日稜。
唄音充別壑，塔影弔寒藤。
仙掌挂太一，佛壇依古層。
巖喧聞鬭虎，臺靜下饑鷹。
晴檻通年雨，濃蘿四面罾。
日光平午見，霧氣半天蒸。
潭碧寒疑裂，鐘清遠自凝。
陽陂冬聚筍，陰壁夏垂繒。
有客饒佳思，高吟出遠凭。
雄心翻表裏，遠目著軒騰。
岑寂來清夜，沈冥接定僧。
宿猿深更杳，落木靜相仍。
松竹高無奈，煙嵐翠不勝。
甘酸收脫實，坳隩布清塍。
北野才沈著，南天更勃興。
恣睢超一氣，黤黮起孤鵬。
並澗寒堪摘，看雲重欲崩。
行中向背失，呼處下高應。
庭樹巢金爵，樵兒弄玉繩。
斷香浮缺月，古像守昏燈。
乳管明相照，莎髯綠自矜。
深疑嘯神物，㩻欲敵殽陵。
俯仰孤心撓，回翔百感登。
畫圖風動壁，詩句涕霑膺。
歲月看流矢，心腸劇斷絙。
追攀初有象，悲憤遂相乘。
故賞知無遁，遺靈若此憑。
依然忍回首，愁絕下崚嶒。
仙都山
作者：蘇舜元
朝代：宋

龍車鳳輦入瑶天，轍迹高懸不可攀。
唯有風吹鼎湖水，青蓮花葉落人間。
句
作者：蘇舜元
朝代：宋

斷香浮缺月，古像守昏燈。
地動聯句
作者：蘇舜元
朝代：宋

大荒孟冬月，末旬高舂時。
日腹昏盲倀，風口鳴嗚咿。
萬靈困陰戚，百植嗟陽衰。
濃寒有勝氣，天凍無敗期。
六指忽摇拽，羣蹠初奔馳。
丸銅落蟾吻，始異張渾儀。
列宿犯天紀，預念漢志辭。
民甍函鼓舞，禁堞强崩離。
坐駭市聲死，立怖人足踦。
坦途重車僨，急傳壯馬敧。
陵阜動撫手，礫塊當揚箕。
停污有亂浪，僵木無靜枝。
衆喙不暇息，沓嶂驚欲飛。
踴塔撼鐸碎，安流蕩舟疲。
倒壺喪午漏，顛巢駭眠鴟。
居人眩眸子，行客勞髑兒。
南北頓儵忽，西東播戎夷。
四鎮一毛重，百川寸涔微。
斗藪不知大，軒幹主者誰。
共工豈復怒，富嫗安得爲。
寧無折軸患，頓易崩山悲。
衆蟄不安土，羣毛難麗皮。
驚者去靡所，仆或如見擠。
轟雷下檐瓦，决玉傾倉粢。
雙顛太室吻，四躍宸庭螭。
萬宇變旋室，百城如轉機。
念此大災患，必由政瑕疵。
勝社勇厥氣，孤陽病其威。
傳是下乘上，亦曰尊屈卑。
夫惟至靜者，猶不可保之。
況乃易動物，何以能自持。
高者恐顛墜，下者當鎮綏。
天戒豈得慢，肉食宜自思。
變省孽可息，損降禍可違。
願進小臣語，兼爲丹扆規。
偉哉聰明主，勿遺地動詩。
悲二子聯句
作者：蘇舜元
朝代：宋

有客自遠方，來以二子說。
穆子病疾初，家事巨細缺。
鄰人苦其求，醫師久以决。
案杯小大空，布被旁午裂。
餘喘尚能鼓，老憤知已結。
目淒望羊泓，髭斷反蝟茁。
憂酸繫餘生，嗥嘑留永訣。
語妻後日計，書策未可徹。
教子勤誦讀，時命不復說。
吾屬何流離，衆人方草竊。
凌子久道路，十口著羈紲。
恰旅重江間，正值大饑節。
既無裹飯交，疾走繼粗糲。
又無執飲人，及時沃枯竭。
惜哉損天命，痛焉在親絰。
帝胡生爾身，世復稱其傑。
胸伏氣萬丈，腸貯怨百折。
艱難汩風波，顦顇墮霜雪。
久僕勤龍鍾，弱女癡蹩躠。
文隨寒餓空，道與煙燄滅。
魂兮竟何歸，去矣不得別。
長府豈無財，莫濟醫藥切。
太倉豈無粟，莫解腹腸熱。
天子聖在上，海內清欲澈。
伊人胡不官，既死安得活。
朝青與暮紫，神喜天不軋。
昂車與怒馬，門滿道不絕。
之子苟閒厠，斯民迺貪餮。
高亢世弗親，方嚴鬼所掣。
敢言才足珍，寧免否來齧。
思潛淚輒抽，慘舊面成耋。
舉目此牢落，側身今鄙媟。
箴言耳空虛，險論口㩻甈。
作詩告石梁，聊以慰寒骨。
水輪聯句
作者：蘇舜元
朝代：宋

痛矣真源喪，紛紜物象來。
水輪今若此，世事亦宜哉。
上下車交輻，周旋斗轉魁。
咸淵日微墮，仙窟月初開。
旁柅從爲用，垂絙重亦回。
枘多初不曉，機密暗相該。
圃外滄浪洩，庭間霹靂摧。
玉飛千仞表，纓挂九泉隈。
翻覆殊難定，牽連巧自媒。
建瓴今比速，抱甕此相哀。
平眡曾無覺，深窺遂可猜。
團團釋子壁，軋軋燕王臺。
解見陶埏運，寧觀將轂推。
造端原有發，汲用始知材。
本異道家意，定遭怡士咍。
轉圓非雅具，欹器有深災。
持滿忘前監，相傾自下催。
流風無以復，視此一裴回。
淮上喜雨聯句
作者：蘇舜元
朝代：宋

江淮經歲旱，春暮忽然雨。
亂點踰廣津，散灑入原土。
萬物氣稍蘇，厲妖莫能聚。
羣山洗故塵，紫翠坐可數。
昏如籠纖紗，媚若隠紺縷。
碧瓦南崦中，重疊出迥覩。
扁舟凌空飛，白鳥入煙舞。
遥林動新滋，顔色若可取。
碧草弄微芳，低昂欲來語。
緐聲過沙頭，上下謳啞櫓。
濃澹新畫成，快愜久病愈。
念此時多虞，豈得歲少阻。
焦心閔疲農，虛口待香稌。
縣吏事凶貪，氣若解縛虎。
惟於縱誅斂，乃能奮怒武。
青天雖云明，疑不照艱苦。
此時忽霶霈，知有神物主。
不然諸蒼生，性命委草莽。
本蹷邦豈寧，皮去毛安附。
歌此告巨公，行當視前古。
瓦亭聯句
作者：蘇舜元
朝代：宋

陰霜策策風呼虓，羌賊膽開凶燄豪。
赤膠脆折乳馬健，漢野秋穟黄雲高。
驅先老尩伏壯黠，裹以山壑鬼莫招。
烽臺屹屹百丈起，但報平安摇桔槔。
喜聞羸師入吾地，主將踴躍士惰驕。
神鋒前揮擁勝勢，橫陣立敵俱奔逃。
不知餌牽落檻穽，一麾發伏如驚飆。
重圍八面鳥難度，相顧無路惟青霄。
地形窄束甲刺骨，眥裂不復能相鏖。
棄兵衮衮令不殺，部曲易主無纖囂。
慟哭皇天未厭禍，空同無色勁氣消。
狂童得志賤物命，隴上盤馬爲嬉遨。
蒼皇林間健兒婦，翦紙瀝酒呼嗷嗷。
將軍疾趨占葬地，年年載柩爭咸崤。
朝廷不惜好官爵，絳蠟刻印埋蓬蒿。
三公悲吟困數敗，車上輕重如鴻毛。
白衣壯士氣塞腹，憤勇不忍羞本朝。
重瞳三顧可易得，亮輩本亦生吾曹。
窮居哀牢厭咄咄，歲月奔激朱顔凋。
當年請行大明下，今日頹墮思南巢。
陽羨溪光逗蒼玉，尺半健鯽煙中跳。
便欲買田學秧稻，不復與世爭錙毫。
奈何三世奉恩澤，肯以軀命辭枯焦。
以知出處繫大義，一飯四顧情如燒。
賀蘭磨劍河飲馬，頸繫此賊期崇朝。
歸來天下解倒掛，玉色藹藹宸歡饒。
筆傾江河紙雲霧，歎頌天業包陶姚。
薦福塔聯句
作者：蘇舜元
朝代：宋

踴甓皇都壯，盤基紫宙雄。
山河供遠目，薝戶發高風。
梯險三休上，輪開一氣中。
門當谷子午，影落陌西東。
韻鐸翻天籟，危觚駐夕紅。
側聆悲下俗，仰面識長空。
絕若神擠至，深疑壑暗通。
人寰如蟻垤，身世甚秋蓬。
歎息興亡地，沈吟製作工。
清思抱明月，狂欲把飛鴻。
去矣登臨興，巍乎造化功。
凉襟當爽塏，幽意入鴻濛。
頭角峯如揖，丹青樹不同。
城郭回迤邐，閣殿失穹隆。
可使孤懷放，胡爲萬恨終。
何當得壯士，提取出塵籠。
送梁子熙聯句
作者：蘇舜元
朝代：宋

大榮大辱，能生死人。
二物不並，以撓厥真。
之子病悶，腸如車輪。
勞憂到母，饒寒著身。
世俗鹵莽，輒置莫親。
文彩華豔，伏不得伸。
悽吟哀號，酸入四鄰。
夜計破午，若燕作秦。
腹憤軋軋，胸奇陳陳。
淮國晚嶺，吳渠春津。
去謝夙藴，歸逢故辛。
雌火相丑，刮鑿遯屯。
駕風鞭霆，以脫凡鱗。
釣鼇石
作者：蘇舜元
朝代：宋

未窮雙佛剎，先到一漁家。
山雨已殘葉，溪風猶落花。
汲泉沙脈動，敲火石痕斜。
應是任公子，竹間曾煮茶。
青州資政寄示小楷伯夷頌許昌相公以詩跋尾因作詩謝二公兼呈永興觀文相公
作者：蘇舜元
朝代：宋

法書遥逐使車還，嘉句新從相府頒。
牢落二賢天地外，風流三絕古今間。
臺文競耀高逾麗，化筆交揮老更閑。
不用悲吟恐飛去，豈無神物護重關。
題海昌安國寺
作者：蘇舜元
朝代：宋

畫堂三月初三日，絮撲紗窗燕拂簷。
蓮子數杯嘗冷酒，柘枝一曲試新衫。
階臨池面勝看鏡，屋映花叢當下簾。
誰倚南樓指新月，玉鉤素手兩纖纖。
丙子仲冬紫閣寺聯句
作者：蘇舜欽
朝代：宋

白石太古水，蒼厓六月冰。
昏明咫尺變，身世逗留增。
橋與飛霞亂，人間獨鳥升。
風泉冷相搏，樓閣暮逾澄。
反覆青冥上，躋攀赤日稜。
唄音充別壑，塔影弔寒藤。
仙掌挂太一，佛壇依古層。
巖喧聞鬭虎，臺靜下饑鷹。
晴檻通年雨，濃蘿四面罾。
日光平午見，霧氣半天蒸。
潭碧寒疑裂，鐘清遠自凝。
陽陂冬聚筍，陰壁夏垂繒。
有客饒佳思，高吟出遠凭。
雄心翻青裏，遠目著軒騰。
岑寂來清夜，沈冥接定僧。
宿猿深更杳，落木靜相仍。
松竹高無奈，煙嵐翠不勝。
甘酸收脫實，坳隩布清塍。
北野才沈著，南天更勃興。
恣睢超一氣，黤黕起孤鵬。
並澗寒堪摘，看雲重欲崩。
行中向背失，呼處下高應。
庭樹巢金爵，樵兒弄玉繩。
斷香浮缺月，古像守昏燈。
乳管明相照，莎髯綠自矜。
深疑嘯神物，㩻欲敵殽陵。
俯仰孤心撓，回翔百感登。
畫圖風動壁，詩句涕霑膺。
歲月看流矢，心腸劇斷絙。
追攀初有象，悲憤遂相乘。
故賞知無遁，遺靈若此憑。
依然忍回首，愁絕下崚嶒。
中秋三夕對月
作者：蘇舜欽
朝代：宋

三夕月俱好，清光惟望多。
風應落桂子，露恐減金波。
念昔歡娛極，如今羈旅何。
窮猿不相棄，夜夜伴吟哦。
中秋夜吳江亭上對月懷前宰張子野及寄君謨蔡大
作者：蘇舜欽
朝代：宋

獨坐對月心悠悠，故人不見使我愁。
古今共傳惜今夕，況在松江亭上頭。
可憐節物會人意，十日陰雨此夜收。
不惟人間重此月，天亦有意於中秋。
長空無瑕露表裏，拂拂漸漸寒光流。
江平萬頃正碧色，上下清澈雙璧浮。
自視直欲見筋脈，無所逃遁魚龍憂。
不疑身世在地上，祗恐槎去觸斗牛。
景情境勝返不足，歎息此際無交游。
心魂冷烈曉不寢，勉爲筆此傳中州。
中秋松江新橋對月和柳令之作
作者：蘇舜欽
朝代：宋

月晃長江上下同，畫橋橫絕冷光中。
雲頭豔豔開金餅，水面沈沈卧綵虹。
佛氏解爲銀色界，仙家多住玉華宮。
地雄景勝言不盡，但欲追隨乘曉風。
串夷
作者：蘇舜欽
朝代：宋

區區黠虜敢狂呼，遣使峨冠謁上都。
輒出封章辭國命，妄傳聲勢困軍須。
閉之塞漠爲良策，啖以民膏是失圖。
淳俗易摇無自撓，每聞流議一長吁。
丹陽子高得逸少瘞鶴銘于焦山之下及梁唐諸賢四石刻共作一亭以寶墨名之集賢伯鎮爲之作記遠來求詩因作長句以寄
作者：蘇舜欽
朝代：宋

山陰不見換鵝經，京口今存瘞鶴銘。
蕭灑集仙來作記，風流太守爲開亭。
兩篇玉蕊塵初滌，四體銀鉤蘚尚青。
我久臨池無所得，願觀遺法快沈冥。
九日汴中
作者：蘇舜欽
朝代：宋

旅櫂出江湖，漂然迹更孤。
風波數破膽，時事一長吁。
聞說西羌使，猶稽北闕誅。
俗言無上策，且復醉茱萸。
九月五日夜出盤門泊於湖間偶成密會坐上書吳黄尉
作者：蘇舜欽
朝代：宋

紺油幙見黄金鉤，貝璣磊落澄不流。
紛紛媚影動波上，的的遠勢橫沙頭。
前山漸昏漁唱息，唯有疎葦吟窮秋。
予方弭檝對此景，時欲乘興長夜遊。
青蛾蕩槳忽遠至，雖有雅約猶嚬羞。
綵舟鮮明四窗闢，蘭酎辛滑嘉賓留。
歌餘清冽貫眾耳，笑動姿采生香㡚。
玉盤膾鱸光一色，飣簇殽核隨所搜。
河斜參倒氣逾治，我起飲子子必酬。
共知此會不易得，邂逅得此難再求。
區區才知自勞役，擾擾塵俗多悲憂。
已醉更歌更起舞，明日分散空離愁。
了語不了語·其一
作者：蘇舜欽
朝代：宋

公餗欲成忽覆鼎，銀缾汲絕還沈井。
乳虎咆哮落深穽，青萍一揮斷人頸。
了語不了語·其二
作者：蘇舜欽
朝代：宋

無言以手尋珮環，寒暑迭運雕朱顔。
八駿踏地幾時徧，六龍駕日何年閑。
代人上申公祝壽
作者：蘇舜欽
朝代：宋

維神祚炎曆，發藴復含靈。
嶷爾爲人瑞，居然出相庭。
舜門登夙望，韋氏繼先經。
積學方開隩，當官已發硎。
純誠貫白日，闊步上青冥。
才力回元氣，胸懷納四溟。
八荒歸富壽，萬象染丹青。
懇牘辭魁柄，開藩密帝扃。
碧旌油重潤，蒼佩玉明熒。
輿望知難轉，王心幾不寧。
西羌動妖孽，秦塞困羶腥。
羽奏飛關路，兜烽照濁涇。
裴公辭激烈，袁相涕飄零。
天爲移文象，人思奉典型。
歡謠塞歸路，召節下宸廷。
勝算劇破竹，威聲如走霆。
折衝千里定，指畫眾心醒。
大議虛懷納，訏謨前席聽。
玉關收舊地，廟鼎續新銘。
復聳巖巖石，增輝兩兩星。
川源流盛美，岳鎮敵長齡。
有客慙才薄，區區詠德馨。
使風
作者：蘇舜欽
朝代：宋

長風天外來，十幅健帆開。
仰首飛雲合，牽心翠竹回。
閑觀水知性，靜與睡爲媒。
始覺揚舲快，疲駑亦可哀。
依韻和伯鎮中秋見月九日遇雨之作
作者：蘇舜欽
朝代：宋

眾香愛春發枯荄，我知惟動兒女懷。
天地昏酣醉夢裏，人有爽思皆沈埋。
豈如秋風勁利劇刀劍，刮破天膜清光開。
衰根危蔕埽除盡，辨別松竹并蒿萊。
青娥供霜洗夜月，兼以皓露驅纖埃。
常年此夕或陰晦，今歲澄徹將快哉。
是時呼賓賞此景，漸見照我白玉杯。
清輝向人若有意，徑歷窗戶猶徘徊。
放歌狂飲不知曉，爛熳酌客山岳頹。
時節飄流晦朔轉，已覺九日來相催。
北軒隙地破蒼蘚，带花移得黄金栽。
倒冠露頂坐狂客，擷香咀蕊浮新醅。
最憐小雨灑疎竹，爽籟颯颯吹醉顋。
君時傳詩頗精麗，意苦泥淖不得來。
開緘文采自飛動，欲和但愧頑無才。
久之黽勉强爲答，嫌春愛秋真可咍。
依韻和勝之暑飲
作者：蘇舜欽
朝代：宋

九夏苦炎烈，入伏氣候惡。
況茲大旱時，其酷甚炮烙。
爭得羿復生，射此赤日落。
欲擘青天開，騰身出寥廓。
狂走無處逃，坐恐肝腦涸。
不如以酒澆，庶可免焦爍。
相呼坐僧居，頃刻釂百酌。
佳瓜判青膚，熟李吸絳膜。
尚嫌味不爽，更與冰雪嚼。
裂耳發浩歌，解顔縱善謔。
逕趨無何鄉，回覺萬事借。
不知余中虛，外冷得所託。
真氣潛遁亡，半夜忽發霍。
嘔洩不暫停，迸筋走兩脚。
初如巨繩纏，忽似秋蚓躍。
委頓體不支，藜牀爲穿鑿。
君言暑飲佳，但得一晌樂。
艱難踰旬時，僅飲數斗藥。
快意事皆然，遺殃慎無作。
依韻和王景章見寄
作者：蘇舜欽
朝代：宋

歲律崢嶸臘候深，一天風雪卷愁陰。
故人默默懷交意，逐客栖栖上國心。
千里相望空盼盻，當年下吏阻追尋。
咄嗟謗口聞高誼，披豁羈懷見雅吟。
學道元將禦窮困，浮生何必計升沈。
世間機穽知難避，往者圖書可自箴。
猶得雲山開醉眼，可無俗物撓沖襟。
鵩來閒暇何須怪，鬼見揶揄豈易禁。
楚客留情著香草，啟期傳意入鳴琴。
夫君自上丹霄去，莫忘雲泉寄好音。
先公之愛馬以病寄他廄今死矣
作者：蘇舜欽
朝代：宋

先君所乘馬，其色白於銀。
磊落龍之種，權奇世共珍。
獨嘶如想望，久步見精神。
方目照代夜，拳毛刷渭津。
鬣寒如擁浪，蹄駃不驚塵。
潦倒已伏櫪，蒼黄仍借人。
俄傳弊帷信，無復錦蒙親。
倚棹思神駿，蕭然淚灑巾。
冬夕偶書
作者：蘇舜欽
朝代：宋

謾走聲名三十年，亦曾文采動君前。
玉顔皓齒他人樂，獨守殘燈理斷編。
出京後舟中有作寄仲文韓二兄弟永叔歐陽九和叔杜二
作者：蘇舜欽
朝代：宋

久居倦京城，歸心日傾寫。
扁舟理棹楫，已與峻流下。
斷岸如崩山，遠樹若奔馬。
回頭雲間闕，出沒見圖畫。
還家快雖蹔，去國傷以乍。
況我二三友，眷戀數返駕。
前夕南巷堤，昨日東城舍。
論精如可收，意密不見罅。
恍惚夢寐中，蕭然已相捨。
他人所至樂，惟我氣類寡。
迂僻不能鎸，往往自嗟罵。
平生居京都，君輩乃知者。
異鄉孰與言，救謗定不暇。
柔軟眾所佳，佞面誰可借。
中懷百憂集，包釀似葅鮓。
身世苦飄浮，歲月不可把。
後期浩難知，高吟但悲灑。
初晴遊滄浪亭
作者：蘇舜欽
朝代：宋

夜雨連明春水生，嬌雲濃暖弄陰晴。
簾虛日薄花竹靜，時有乳鳩相對鳴。
及第後與同年宴李丞相宅
作者：蘇舜欽
朝代：宋

十年苦學文，出語背時向。
策力不自知，藝圍輒掉鞅。
薄技遭休明，一第君所唱。
拔身泥滓底，飄迹雲霞上。
氣和朝言甘，夢好夕魂王。
軒眉失舊斂，舉意有新況。
爽如秋後鷹，榮若凱旋將。
台府張宴集，吾輩縱謔浪。
花梢血點乾，酒面玉紋漲。
狂歌互喧傳，醉舞迭閬伉。
茲時實無營，此樂亦以壯。
去去登顯涂，幸無隳素尚。
句
作者：蘇舜欽
朝代：宋

沿橋待金鯽，竟日獨遲留。
吳江亭
作者：蘇舜欽
朝代：宋

氣象清雄天與鄰，世間不合有埃塵。
擬將累句酬佳景，只恐江山解笑人。
吳江岸
作者：蘇舜欽
朝代：宋

曉色兼秋色，蟬聲雜鳥聲。
壯懷消鑠盡，回首尚心驚。
吳越大旱
作者：蘇舜欽
朝代：宋

吳越龍蛇年，大旱千里赤。
尋常秔穄地，爛漫長荆棘。
蛟龍久遁藏，魚鼈盡枯腊。
炎暑發厲氣，死者道路積。
城市接田野，慟哭去如織。
是時西羌賊，兇燄日熾劇。
軍須出東南，暴斂不暫息。
復聞籍兵民，驅以教戰力。
吳儂水爲命，舟檝乃其職。
金革戈盾矛，生眼未嘗識。
鞭笞血塗地，惶惑宇宙窄。
三丁二丁死，存者亦乏食。
寃對結不宣，衝迫氣候逆。
二年春及夏，不雨但赫日。
安得涼冷雲，四散飛霹靂。
滂沱消祲癘，甘澗起稻稷。
江波開舊漲，淮嶺發新碧。
使我揚孤帆，浩蕩入秋色。
胡爲泥滓中，視此久戚戚。
長風卷雲陰，倚柂淚橫臆。
吾聞
作者：蘇舜欽
朝代：宋

吾聞壯士懷，恥與歲時沒。
出必鑿兇門，死必填塞窟。
風生玉帳上，令下厚地裂。
百萬呼吸間，勝勢一言决。
馬躍踐胡腸，士渴飲胡血。
腥膻屏除盡，定不存種孽。
予生雖儒家，氣欲吞逆羯。
斯時不見用，感歎腸胃熱。
晝卧書冊中，夢過玉關北。
呂公初示古詩一編因以短歌答之
作者：蘇舜欽
朝代：宋

覽君古風之章句，兩謝不足以下顧。
長江走瀾天外來，共鵠軒風日邊去。
上有致君却敵之良策，下有逍遥傲世之真趣。
惜乎志大名位卑，明珠投闇人疑之。
昔時名價滿天下，此日塞默趨塵泥。
古人但以才術喻富貴，自餘之外胡足思。
公初之道既如此，宜乎窮約而不悲。
媿無玉案報神藻，聊此感激成荒辭。
和丹陽公素學士晚望見懷
作者：蘇舜欽
朝代：宋

古郡登臨足勝遊，使君才調更風流。
過雲送雨海山暗，斜日催蟬江樹秋。
屢辱嘉招嗟放棄，又傳新詠慰淹留。
霜天乘興當西謁，共醉城尖四望樓。
和子履雍家園
作者：蘇舜欽
朝代：宋

長橋南走羣山間，中有雍子之名園。
蒼雲蔽天竹色浄，暖香撲地花氣緐。
飛泉來從遠嶺背，林下曲折寒波翻。
珍禽不可見毛質，數聲清絕如哀禪。
我來踞石弄琴瑟，唯恐日暮登歸軒。
塵紛剝落耳目異，只疑夢入仙家村。
君之襟尚我同好，作詩閎放莫可攀。
高篇絕景兩不及，久之想像空冥冥。
和彥猷晚宴明月樓二首·其一
作者：蘇舜欽
朝代：宋

溪聲來從一氣外，樓閣插在蒼霞中。
豔歌橫飛送落日，哀箏自響吹霜風。
低昂黛色四山黯，凌亂纈紋疎樹紅。
憑闌揮手問世俗，何人得到蟾蜍宮。
和彥猷晚宴明月樓二首·其二
作者：蘇舜欽
朝代：宋

落晚天邊燕席開，溪山相照絕纖埃。
綠楊有意簷前舞，凉月多情海上來。
香穗縈斜凝畫棟，酒鱗環合起金罍。
自疑身是乘槎客，泛徹銀河却欲回。
和永叔琅邪山庶子泉陽冰石篆詩
作者：蘇舜欽
朝代：宋

一氣破散萬事起，獨有篆籀含其真。
周鼓秦山壞已久，下至唐室始有人。
宗臣轉注得天法，質雖渾厚氣乃振。
人間所存十數處，豐疎異體世共珍。
其中琅邪石泉記，比之他法殊不倫。
鐵鎖關連玉鉤壯，曲處力可持萬鈞。
復疑蛟虯植爪角，隱入翠壁蟠未伸。
近來欲眼苦不賞，惟有風月時相親。
紫微仙人謫此守，此地勝絕舊喜聞。
公餘往觀領賓從，獵獵畫隼摇青春。
遠休車騎步泉側，酌泉愛篆移朝昏。
揮弄潺湲玩點畫，情通恍惚疑前身。
作詩緘本遠相寄，邀我共賦意甚勤。
昨承見教久閣筆，壓以大句尤難文。
高風勝事日傾倒，安得身寄西飛雲。
和淮上遇便風
作者：蘇舜欽
朝代：宋

浩蕩清淮天共流，長風萬里送歸舟。
應愁晚泊喧卑地，吹入滄溟始自由。
和石曼卿明河詠
作者：蘇舜欽
朝代：宋

八月銀河好，天高夜自明。
樓臺通迥意，風露得餘清。
幾爲浮雲亂，都宜小雨晴。
離人强回首，耿耿邈無情。
和聖俞庭菊
作者：蘇舜欽
朝代：宋

不謂花草稀，實愛菊色好。
先時自封植，坐待秋氣老。
類粧翠羽枝，已喜金靨小。
嚴霜發層英，益見化匠巧。
摇凝光豔落，折恐叢薄少。
一日三四吟，一吟三四遶。
賞專情自迷，美極語難了。
得書所賦詩，爛漫感懷抱。
朗詠償此心，清尊爲之倒。
和菱磎石歌
作者：蘇舜欽
朝代：宋

滁州信至詫雙石，云初得自菱水濱。
長篇稱夸語險絕，欲使來者不復言。
畫圖突兀亦頗怪，張之屋壁驚心魂。
麒麟才生頭角異，混沌雖死竅鑿存。
琅邪之郡偏且僻，得石固可駭眾觀。
予嘗飛帆入震澤，窮探異境登龜黿。
居民百戶石爲業，日夜采琢山不貧。
山前森列戰白浪，猶似萬百鐵馬羣。
雨昏浪打歲月古，千株萬穴僵復奔。
自嗟才力本衰弱，安敢抵敵爲之文。
況茲出產極易致，鄉俗見慣不甚尊。
彼以至少合貴重，胡爲久棄如隱淪。
偶逢積識見獎拔，眾目今乃稱奇珍。
百人擁持大車載，城市觀走風濤翻。
立於新亭面幽谷，共爲澡刷泥沙痕。
凉泉下照嘉樹陰，翠影澄澹留煙雲。
褒以篇章繪縑素，積歲汨沒一旦伸。
苟非高賢獨賞激，終古棄卧於窮津。
世人愛憎逐興廢，使我吟歎傷精神。
和解生中秋月
作者：蘇舜欽
朝代：宋

不爲人間意，居然節物清。
銀堂通夜白，金餅隔林明。
醉客尊前倒，棲烏露下驚。
悲歡今古事，寂寂墮荒城。
和鄰幾登緐臺塔
作者：蘇舜欽
朝代：宋

孝王有遺墟，寥落千年餘。
今爲太常宅，復此緐華都。
踴甓冠舊丘，西人號浮圖。
下鎮地脈絕，上與烟雲俱。
我來歷初級，穰穰瞰市衢。
車馬盡螻螘，大河乃汙渠。
躋攀及其顛，四顧萬象無。
迥然塵坌隔，頓覺襟抱舒。
俄思一失足，立見糜體軀。
投步求自安，不暇爲他謨。
平時好交親，豈復能邀呼。
舉動强自持，恐爲眾揶揄。
一身雖暫高，爭如且平居。
君子不倖險，吾將監諸書。
和韓三謁歐陽九之作
作者：蘇舜欽
朝代：宋

予方居憂艱，胸懷積瘡刺。
昏明走月月，慘慘絕生意。
杜門厭過從，掩耳避時事。
韓子我所佳，招我懃有謂。
城南訪永叔，共可豁蒙蔽。
是時窮陰久，泥淖沒馬鼻。
區區不憚遠，饑渴奔高誼。
永叔聞我來，解榻顔色喜。
殷勤排清罇，甘酸飣果餌。
圖書堆滿牀，措論極根柢。
伊余昏迷中，忽若出夢寐。
劃然毛骨開，精神四邊至。
既歸尚泠然，數日飽滋味。
韓子歎不足，作詩暢情義。
爛如珊瑚鈎，光豔不可閉。
迫余使之和，庶以同氣類。
自顧屯鈍極，出語少姿媚。
抉剔雖强成，徒使腸胃沸。
永叔經術深，爛熳不可既。
雖得終日談，百未出一二。
倉皇逼行役，蕭颯包素志。
不日便乖拆，安能訖精粹。
他年老門牆，君子無我棄。
和馬承之古廟
作者：蘇舜欽
朝代：宋

廟貌空山裏，垣頹入逕斜。
尚應名竹素，不復祭牲豭。
木暗鴞呼鬼，庭荒雀啅虵。
有靈從寂寞，慎勿學兇邪。
哭師魯
作者：蘇舜欽
朝代：宋

前年子漸死，予哭大江頭。
今年師魯死，予方旅長洲。
初聞尚疑惑，涕淚已不收。
舉杯欲向口，荆棘生咽喉。
憶初定交時，後前穆與歐。
君顔白如霜，君語清如流。
予年又甚少，學古眾所羞。
君欲舉拔萃，聲耦日抉搜。
不鄙吾學異，推尊謂前修。
今踰二十年，迹遠心甚稠。
後會國南門，夜談雪滿樓。
青燈照素髮，酒闌氣益遒。
昨君握兵柄，節制關外侯。
予才入冊府，俄作中都囚。
飛章立辨雪，危言動前旒。
時雖不見省，凜凜壓眾媮。
旋聞君下獄，六月送渭州。
渭州舊治所，昔擁萬貔貅。
堂中坐玉帳，堂下森蛇矛。
令嚴山石裂，恩煦春色浮。
釁生無根芽，眾言起愆尤。
返來入狴犴，吏對安可酬。
法官巧追拍，刺骨不肯抽。
削秩貶漢東，驅迫日置郵。
窮途無一簪，百口誰相賙。
諸子繼死亡，清血漬兩眸。
貿然幾喪明，憤苦結不瘳。
君性本剛峭，安可小屈柔。
暴罹此冤辱，苟活何所求。
人間不見容，不若地下遊。
又疑天憎善，專與惡報仇。
二堅潛膏肓，眾鬼來揶揄。
棄局奔南陽，後事得所投。
心膽尚卓犖，精明已彌留。
生平經緯才，蕭瑟掩一丘。
青天自茫茫，長夜何悠悠。
萬物孰不死，死常在嚴秋。
君齒方盛壯，眾期樹風猷。
二邊方橫猾，四海皆瘡疣。
斯時忽云亡，孰爲朝廷憂。
予方編吳氓，日自親鉏耰。
無緣匍匐救，兀兀空悲愁。
時思莊生言，所樂唯髑髏。
物理不可詰，此說誠最優。
哭曼卿
作者：蘇舜欽
朝代：宋

去年春雨開百花，與君相會歡無涯。
高歌長吟插花飲，醉倒不去眠君家。
今年慟哭來致奠，忍欲出送攀魂車。
春暉照眼一如昨，花已破蕾蘭生芽。
唯君顔色不復見，精魄飄忽隨朝霞。
歸來悲痛不能食，壁上遺墨如棲鴉。
嗚呼死生遂相隔，使我雙淚風中斜。
地動聯句
作者：蘇舜欽
朝代：宋

大荒孟冬月，末旬高舂時。
日腹昏盲倀，風口鳴嗚咿。
萬靈困陰戚，百植嗟陽衰。
濃寒有勝氣，天凍無敗期。
六指忽摇拽，羣蹠初奔馳。
丸銅落蟾吻，始異張渾儀。
列宿犯天紀，預念漢志辭。
民甍函鼓舞，禁堞强崩離。
坐駭市聲死，立怖人足踦。
坦途重車僨，急傳壯馬敧。
陵阜動撫手，礫塊當揚箕。
停污有亂浪，僵木無靜枝。
眾喙不敢息，沓嶂驚欲飛。
踊塔撼鐸碎，安流蕩舟疲。
倒壺喪午漏，顛巢駭眠鴟。
居人眩眸子，行客勞髑兒。
南北頓儵忽，西東播戎夷。
四鎮一毛重，百川寸涔微。
斗藪不如大，軒幹主者誰。
共工豈復怒，富嫗安得爲。
寧無折軸患，頓易崩山悲。
眾蟄不安土，羣毛難麗皮。
驚者去靡所，仆或如見擠。
轟雷下檐瓦，決玉傾倉粢。
雙顛太室吻，四躍宸庭螭。
萬宇變旋室，百城如轉機。
念此大災患，必由政瑕疵。
勝社勇厥氣，孤陽病其威。
傳是下乘上，亦曰尊屈卑。
夫惟至靜者，猶不可保之。
況乃易動物，何以能自持。
高者恐顛墜，下者當鎮綏。
天戒豈得慢，肉食宜自思。
變省孽可息，損降禍可違。
願進小臣語，兼爲丹扆規。
偉哉聰明主，忽遺地動詩。
城南感懷呈永叔
作者：蘇舜欽
朝代：宋

春陽泛野動，春陰與天低。
遠林氣藹藹，長道風依依。
覽物雖蹔適，感懷翻然移。
所見既可駭，所聞良可悲。
去年水後旱，田畝不及犂。
冬溫晚得雪，宿麥生者稀。
前去固無望，即日已苦饑。
老稚滿田野，斲掘尋鳧茈。
此物近亦盡，卷耳共所資。
昔云能驅風，充腹理不疑。
今乃有毒厲，腸胃坐瘡痍。
十有七八死，當路橫其尸。
犬彘咋其骨，烏鳶啄其皮。
胡爲殘良民，令此鳥獸肥。
天豈意如此，决蕩莫可知。
高位厭粱肉，坐論攙雲霓。
豈無富人術，使之長熙熙。
我今饑伶俜，閔此復自思。
自濟既不暇，將復奈爾爲。
愁憤徒滿胸，嶸峵不能齊。
城南歸值大風雪
作者：蘇舜欽
朝代：宋

一夜大雪風喧豗，未明跨馬城南回。
四方迷惑共一色，揮鞭欲進還徘徊。
舊時崖谷不復見，縱有直道令人猜。
低頭搶朔風，兩眼不敢開。
時時偷看問南北，但見白羽之箭紛紛來。
既以脂粉傅我面，又以珠玉綴我顋。
天公似憐我貌古，巧意裝點使莫偕。
欲令學此兒女態，免使埋沒隨灰埃。
據鞍照水失舊惡，容質潔白如嬰孩。
雖然外飾得暫好，自覺面目如刀裁。
又不知胸中肝膽掛鐵石，安能柔軟隨良媒。
世人飾詐我尚笑，今乃復見天公乖。
應時降雪故大好，慎勿改易吾形骸。
壽陽閒望有感
作者：蘇舜欽
朝代：宋

維舟亭下偶登臨，下蔡風流古至今。
遠嶺抱淮隨曲折，亂雲行野乍晴陰。
幽人憔悴搔白首，啼鳥哀鳴思故林。
觸處塗窮何足慟，直回天地入悲吟。
夏中
作者：蘇舜欽
朝代：宋

院僻簾深晝景虛，輕風時見動竿烏。
池中綠滿魚留子，庭下陰多燕引雛。
雨後看兒爭墜果，天晴同客曝殘書。
幽棲未免牽塵事，身世相忘在酒壺。
夏意
作者：蘇舜欽
朝代：宋

別院深深夏簟清，石榴開遍透簾明。
樹陰滿地日當午，夢覺流鶯時一聲。